DEĊIŻJONI TAL-KUMMISSJONI (UE) 2019/700

tad-19 ta' Diċembru 2018

dwar l-Għajnuna mill-Istat SA.34914 (2013/C) implimentata mir-Renju Unit rigward l-Iskema tat-Taxxa fuq l-Introjtu Korporattiv f'Ġibiltà

(notifikata bid-dokument C(2018) 7848)

(It-test bl-Ingliż biss huwa awtentiku)

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea, u b'mod partikolari l-ewwel subparagrafu tal-Artikolu 108(2) tiegħu,

Wara li kkunsidrat il-Ftehim dwar iż-Żona Ekonomika Ewropea, u b'mod partikolari l-Artikolu 62(1)(a) tiegħu,

Wara li nnotifikat lill-partijiet interessati biex jissottomettu l-kummenti tagħhom (1),

Billi:

1. PROĊEDURA

(1) Fl-1 ta' Ġunju 2012, il-Kummissjoni rċeviet ilment mill-awtoritajiet Spanjoli dwar l-att il-ġdid dwar it-taxxa fuq l-introjtu f'Ġibiltà, l-Att dwar it-Taxxa fuq l-Introjtu tal-2010 (minn hawn 'il quddiem “l-ATI tal-2010”).

(2) Fis-16 ta' Ottubru 2013, il-Kummissjoni bdiet proċedura ta' investigazzjoni formali biex tivverifika jekk l-eżenzjoni mit-taxxa tal-imgħax passiv u l-introjtu mir-royalties fl-ATI tal-2010 tagħtix vantaġġ selettiv lil ċerti kumpaniji, fi ksur tar-regoli dwar l-għajnuna mill-Istat tal-Unjoni (id-deċiżjoni li ttieħdet biex tinbeda dik il-proċedura ssir referenza għaliha f'din id-Deċiżjoni bħala “l-Ewwel Deċiżjoni tal-Ftuħ”) (2).

(3) Fl-4 ta' Diċembru 2013, l-awtoritajiet tar-Renju Unit ipprovdew nota lill-Kummissjoni dwar l-eżenzjoni mir-royalties, flimkien ma' abbozz ta' leġiżlazzjoni ppreparat mill-Gvern ta' Ġibiltà li jemenda l-ATI tal-2010 sabiex l-introjtu mir-royalties isir taxxabbli f'Ġibiltà. Fuq talba, din l-informazzjoni kienet issupplementata mill-awtoritajiet ta' Ġibiltà permezz ta' ittri elettroniċi datati s-6, it-12 u s-16 ta' Diċembru 2013.

(4) Fis-16 ta' Diċembru 2013, Ġibiltà talbet għal estensjoni tal-iskadenza biex tipprovdi kummenti dwar l-Ewwel Deċiżjoni tal-Ftuħ sas-17 ta' Jannar 2014. Dik it-talba ntlaqgħet mill-Kummissjoni fl-istess jum.

(5) Fl-20 ta' Diċembru 2013, ir-Renju Unit issottometta kummenti dwar il-ftuħ tal-proċedura skont l-Artikolu 108(2) tat-Trattat. Kummenti minn partijiet terzi dwar dik il-proċedura waslu mill-Konfederazzjoni Spanjola tal-Impjegaturi (C.E.O.E) (3), mill-Ġermanja, minn Spanja u mill-Gvern ta' Ġibiltà, fis-27 ta' Diċembru 2013, fis-27 ta' Diċembru 2013, fis-6 ta' Jannar 2014 u fis-17 ta' Jannar 2014 rispettivament.

(6) Permezz ta' ittra elettronika datata s-7 ta' Jannar 2014, l-awtoritajiet ta' Ġibiltà pprovdew lill-Kummissjoni b'kopja tal-Att dwar it-Taxxa fuq l-Introjtu (Emenda) tal-2013 tal-24 ta' Diċembru 2013, li introduċa emenda għall-ATI tal-2010 fir-rigward tal-intaxxar tar-royalties.

(7) B'ittra tas-16 ta' April 2014, il-Kummissjoni stiednet lir-Renju Unit biex jippreżenta l-kummenti tiegħu dwar l-osservazzjonijiet imqajma minn partijiet terzi dwar il-ftuħ tal-proċedura formali. Ir-Renju Unit irrisponda permezz ta' ittra datata t-2 ta' Ġunju 2014, fi żmien l-iskadenza estiża.

(8) Fl-1 ta' Ottubru 2014, il-Kummissjoni infurmat lir-Renju Unit bid-deċiżjoni tagħha (4) li testendi l-proċedura stabbilita fl-Artikolu 108(2) tat-Trattat biex tiġi inkluża l-prattika tad-deċiżjonijiet tat-taxxa f'Ġibiltà (dik id-deċiżjoni ssir referenza għaliha f'din id-Deċiżjoni bħala d-“Deċiżjoni għall-Estensjoni tal-Proċedimenti”).

(9) Fl-10 ta' Novembru 2014, il-Kummissjoni talbet aktar informazzjoni dwar il-prattika tad-deċiżjonijiet tat-taxxa f'Ġibiltà. Dik l-informazzjoni ġiet ipprovduta mir-Renju Unit fit-8 ta' Diċembru 2014.

(10) Fl-4 ta' Marzu 2015, rettifika għad-Deċiżjoni għall-Estensjoni tal-Proċedimenti kienet ikkomunikata lir-Renju Unit.

(11) Fit-23 ta' Marzu 2015, il-Kummissjoni talbet informazzjoni addizzjonali dwar il-prattika tad-deċiżjonijiet tat-taxxa. Dik l-informazzjoni ġiet ipprovduta mir-Renju Unit fit-23 ta' April 2015.

(12) Fil-31 ta' Marzu 2015, ir-Renju Unit issottometta l-kummenti tiegħu dwar id-Deċiżjoni għall-Estensjoni tal-Proċedimenti.

(13) B'segwitu għal ittra elettronika mir-Renju Unit datata d-9 ta' Marzu 2015 bi proposti għal abbozz ta' leġiżlazzjoni u noti ta' gwida b'relazzjoni mal-prinċipju tat-territorjalità u l-prattika tad-deċiżjonijiet tat-taxxa, il-Kummissjoni pprovdiet lir-Renju Unit b'numru ta' suġġerimenti dwar l-abbozz ta' leġiżlazzjoni u noti ta' gwida b'ittra tat-3 ta' Settembru 2015.

(14) Fid-19 ta' Ottubru 2015, ir-Renju Unit ipprovda lill-Kummissjoni b'abbozz ta' regolament u noti ta' gwida riveduti dwar il-prattika tad-deċiżjonijiet tat-taxxa kif ukoll 20 rieżami dwar deċiżjonijiet tat-taxxa. Fil-11 ta' Novembru 2015, il-Kummissjoni talbet informazzjoni dwar 2 299 kumpanija b'introjtu li jseħħ jew li jkun derivat minn Ġibiltà. L-informazzjoni mitluba ġiet ipprovduta mir-Renju Unit fl-24 ta' Novembru 2015. Rieżamijiet addizzjonali dwar deċiżjonijiet tat-taxxa ntbagħtu lill-Kummissjoni fit-3 ta' Diċembru 2015, fid-19 ta' Frar 2016 u fil-31 ta' Awwissu 2016.

(15) Fl-14 ta' Lulju 2016, talba ġdida għal informazzjoni dwar il-prattika tad-deċiżjonijiet tat-taxxa kif ukoll dwar l-eżenzjoni mit-taxxa għall-introjtu passiv u għall-introjtu mir-royalties intbagħtet lir-Renju Unit. Ir-Renju Unit irrisponda permezz ta' ittra datata l-31 ta' Awwissu 2016.

(16) Fis-7 ta' Ottubru 2016, id-Deċiżjoni għall-Estensjoni tal-Proċedimenti ġiet ippubblikata f'Il-Ġurnal Uffiċjali (5).

(17) F'Ottubru u Novembru 2016, sitt partijiet interessati, inkluż Ġibiltà u Spanja, ippreżentaw l-osservazzjonijiet taghom dwar id-Deċiżjoni għall-Estensjoni tal-Proċedimenti.

(18) Fid-9 ta' Novembru 2016, Ġibiltà ressqet applikazzjoni għal annullament tad-Deċiżjoni għall-Estensjoni tal-Proċedimenti quddiem il-Qorti Ġenerali tal-Unjoni Ewropea (6).

(19) Fis-7 ta' Diċembru 2016, il-Kummissjoni stiednet lir-Renju Unit sabiex jikkummenta dwar il-kummenti li waslu mingħand partijiet terzi. Ir-Renju Unit ipprovda l-kummenti tiegħu fil-31 ta' Jannar 2017.

(20) Fis-16 ta' Frar 2017, il-Kummissjoni talbet aktar kjarifiki mir-Renju Unit dwar id-deċiżjonijiet tat-taxxa ta' Ġibiltà. L-awtoritajiet tar-Renju Unit irrispondew fil-31 ta' Marzu 2017, u pprovdew aktar informazzjoni fit-3 ta' Mejju 2017, fiż-żmien ta' skadenza estiż.

(21) Fid-29 ta' Novembru 2017, ir-Renju Unit issottometta kopja tar-rapporti kollha mħejjija mill-awtoritajiet tat-taxxa ta' Ġibiltà bħala riżultat tar-rieżamijiet imwettqa fir-rigward tal-165 deċiżjoni tat-taxxa elenkati fid-Deċiżjoni għall-Estensjoni tal-Proċedimenti.

(22) Wara l-kummenti li saru mill-Kummissjoni fis-7 ta' Diċembru 2017, ir-Renju Unit ipprovda informazzjoni addizzjonali fit-18 ta' Jannar 2018, inkluż abbozz ta' leġiżlazzjoni u noti ta' gwida.

(23) Fid-9 ta' Frar 2018, il-Kummissjoni talbet aktar kjarifiki dwar l-abbozz ta' leġiżlazzjoni mibgħut mir-Renju Unit. Hija talbet ukoll spjegazzjonijiet supplementari dwar aspetti fattwali jew legali ta' wħud mir-rieżamijiet dwar id-deċiżjonijiet tat-taxxa sottomessi mir-Renju Unit f'Novembru 2017.

(24) Permezz ta ittra datata l-21 ta' Frar 2018, ir-Renju Unit irrisponda għal dik it-talba għal informazzjoni. Permezz ta' ittra elettronika tal-1 ta' Marzu 2018, il-Kummissjoni stiednet lir-Renju Unit sabiex jipprovdi kjarifika dwar ċerti deċiżjonijiet speċifiċi tat-taxxa. Ir-Renju Unit irrisponda għal dik it-talba fil-15 ta' Marzu 2018. Aktar kjarifiki dwar l-istess kwistjonijiet ġew ipprovduti mir-Renju Unit fl-24 ta' Mejju 2018, wara talba mill-Kummissjoni datata t-3 ta' Mejju 2018.

(25) Saru laqgħat fil-5 ta' Diċembru 2013, fit-12 ta' Marzu 2015, fit-28 ta' Mejju 2015 u fid-29 ta' Novembru 2017 u fil-5 ta' Ottubru 2018 mar-Renju Unit, flimkien ma' rappreżentanti tal-awtoritajiet ta' Ġibiltà.

2. DESKRIZZJONI TAL-MIŻURI

(26) Ġibiltà hija Territorju Brittanniku Barra l-Pajjiż. Hija għandha awtonomija interna sħiħa fir-rigward ta' kwistjonijiet ta' taxxa, filwaqt li l-gvern tar-Renju Unit huwa responsabbli għar-relazzjonijiet internazzjonali tagħha, pereżempju għan-negozjati ta' trattati dwar taxxa.

2.1. Deskrizzjoni ġenerali tas-sistema tat-Taxxa fuq l-Introjtu Korporattiv f'Ġibiltà

(27) L-ATI tal-2010 (7) daħal fis-seħħ fl-1 ta' Jannar 2011 u ssostitwixxa l-Att tat-Taxxa fuq l-Introjtu preċedenti tal-1952 (“l-ATI tal-1952”). Dan introduċa rata ġenerali ta' taxxa fuq l-introjtu ta' 10 % li tapplika għal kumpaniji fl-ekonomija kollha ta' Ġibiltà, ħlief għal kumpaniji tal-utilitajiet, servizzi ta' telekomunikazzjoni u kumpaniji li jgawdu u jabbużaw minn pożizzjoni dominanti fis-suq, li huma suġġetti għal rata ta' 20 %.

(a) Kontribwenti korporattivi

(28) Kemm kumpanija (8) ordinarjament residenti (9) f'Ġibiltà, kif ukoll kumpanija li mhijiex ordinarjament residenti f'Ġibiltà tista' tkun kontribwent f'Ġibiltà imma, fil-każ tal-aħħar, dan iseħħ biss jekk il-kumpanija twettaq kummerċ f'Ġibiltà permezz ta' fergħa jew aġenzija (10).

(b) Bażi tat-taxxa

L-introjtu li hija applikabbli għalih it-taxxa huwa speċifikat b'mod eżawrijenti fit-Tabelli A, B u C tal-Iskeda 1 tal-ATI tal-2010. Dan japplika kemm għal persuni legali kif ukoll għal persuni fiżiċi. Meta daħal fis-seħħ l-ATI tal-2010, it-Tabelli A, B u C speċifikaw il-kategoriji ta' introjtu li ġejjin:

— Tabella A: kummerċ, negozju, professjoni, vokazzjoni u proprjetà immobbli;

— Tabella B: impjieg u impjieg indipendenti;

— Tabella C: introjtu ieħor (dividendi (11), introjtu minn fondi, introjtu minn drittijiet, pensjonijiet u “Sweeping Up Class” ġenerali f'relazzjoni ma' elementi ta' introjtu inklużi taħt id-dispożizzjonijiet kontra l-evażjoni tat-taxxa fit-Taqsima 40 tal-Iskeda 4 tal-ATI tal-2010).

(29) Għall-iskopijiet ta' komputazzjoni fuq il-bażi ta' valutazzjoni għall-kumpaniji, it-Taqsima 16 tal-ATI tal-2010 tistipula li, suġġett għal ċerti eċċezzjonijiet, il-profitti jew qligħ ta' kumpanija li jistgħu jiġi vvalutati għat-taxxa għal perjodu kontabilistiku jridu jkunu l-ammont sħiħ tal-profitti jew qligħ tal-kumpanija għal dak il-perjodu kontabilistiku, filwaqt li tiġi applikata l-bażi territorjali tat-taxxa deskritta fil-premessi 30 sa 32.

(c) Bażi territorjali

(30) L-ATI tal-2010 hija bbażata fuq sistema territorjali tat-taxxa, li tfisser li profitti jew qligħ huma ntaxxati biss jekk l-introjtu “iseħħ f'Ġibiltà jew ikun derivat minnha”. Skont it-Taqsima 74 tal-ATI tal-2010, “iseħħ u jkun derivat” trid tkun definita b'referenza għall-post tal-attivitajiet (12) li jwasslu għall-profitti, normalment determinati fuq bażi każ b'każ. Dik id-dispożizzjoni tqis ukoll li attivitajiet li jirrikjedu liċenzja u regolamentazzjoni skont kwalunkwe liġi ta' Ġibiltà jkunu qed iseħħu f'Ġibiltà.

(31) L-applikazzjoni mill-awtoritajiet tat-taxxa ta' Ġibiltà tal-kunċetti ta' seħħ u derivazzjoni ssib ukoll is-sors tagħha fi prinċipji derivati mill-ġurisprudenza tal-Kumitat Ġudizzjarju tal-Privy Council (13) f'diversi sentenzi prominenti, bħal Hang Seng (14) u HK-TVB (15), li t-tnejn jirrigwardaw l-applikazzjoni tal-prinċipju tat-territorjalità f'Hong Kong. Filwaqt li d-deċiżjonijiet tal-Kumitat Ġudizzjarju tal-Privy Council li jikkonċernaw ġuriżdizzjonijiet oħra li mhumiex Ġibiltà mhumiex vinkolanti f'Ġibiltà, il-qrati ta' Ġibiltà jistgħu jirreferu għalihom jekk dawn jitqiesu bħala rilevanti. Fl-opinjoni tar-Renju Unit, huwa ċar li dan ikun il-każ għad-deċiżjonijiet li tirreferi għalihom din il-premessa minħabba s-similarità tal-leġiżlazzjoni fiż-żewġ ġuriżdizzjonjiet (16).

(32) Skont il-ġurisprudenza msemmija fil-premessa 31, meta jiddeċiedu jekk profitti ta' kwalunkwe persuna jkunux seħħu f'Ġibiltà jew ġew derivati minnha, l-awtoritajiet tat-taxxa ta' Ġibiltà jenħtieġ li jħarsu lejn dak li tkun għamlet dik il-persuna, jew dak li tkun qed tipproponi li tagħmel, sabiex taqla' l-profitti inkwistjoni, u fejn dik il-persuna tkun għamlet dan, jew ikollha l-intenzjoni li tagħmlu. L-enfasi għalhekk hija fuq l-istabbiliment tal-post ġeografiku tal-attività li tkun produċiet il-profitti għat-tranżazzjonijiet rilevanti. Fir-rigward tal-forniment ta' servizzi minn kumpanija, l-awtoritajiet ta' Ġibiltà indikaw li huma jibbażaw b'mod partikolari fuq il-post ġeografiku fejn iseħħu l-attivitajiet kollha li jiġġeneraw introjtu (u mhux smepliċiment funzjonijiet tal-back-office jew ta' appoġġ amministrattiv) sabiex jiddeterminaw il-post fejn jitwettqu s-servizzi li jwasslu għal ħlas.

2.2. Eżenzjoni mit-taxxa għall-imgħax passiv u l-introjtu mir-royalties

(33) Skont l-ATI tal-2010, kif stabbilit oriġinalment, l-imgħax passiv u r-royalties ma tapplikax għalihom it-taxxa (17), irrispettivament mis-sors tal-introjtu jew mill-applikazzjoni tal-prinċipju tat-territorjalità. L-idea ta' imgħax passiv tirreferi l-aktar għal imgħax fuq self bejn il-kumpaniji. Min-naħa l-oħra, l-imgħax kien suġġett għat-taxxa jekk kien meqjus bħala introjtu min-negozju, jiġifieri jekk kien jifforma parti integrali mill-fluss ta' dħul ta' kumpanija (18).

(34) L-ATI tal-2010 kien emendat f'Ġunju tal-2013, b'effett mill-1 ta' Lulju 2013, biex l-imgħax kollu fuq self bejn kumpaniji (kemm minn sorsi domestiċi kif ukoll minn dawk barranin) ikun jista' jiġi ntaxxat bir-rata ġenerali ta' 10 % meta l-imgħax riċevut jew riċevibbli għal kull kumpanija sors ikun jeċċedi GBP 100 000 fis-sena (19). Fir-rigward tal-introjtu mir-royalties, ġiet stabbilita leġiżlazzjoni ulterjuri fl-24 ta' Diċembru 2013 li tissoġġetta r-royalties (riċevuti jew reċivibbli minn kumpanija rreġistrata f'Ġibiltà) għal taxxa b'rata ta' 10 % mill-1 ta' Jannar 2014 (20).

(35) Skont it-Tabella C tal-Iskeda 1 tal-ATI tal-2010, dividendi mħallsa jew pagabbli minn kumpanija lil kumpanija oħra mhumiex suġġetti għat-taxxa. Din hija r-regola ġenerali irrispettivament mill-post tal-kumpanija u irrispettivament mill-attività tal-kumpaniji involuti (kumpaniji holding jew kumpaniji ta' negozju attiv). L-istess japplika għal dividendi riċevuti minn stabbilimenti permanenti (li jinsabu f'Ġibiltà) ta' kumpanija mhux residenti.

2.3. Prattika tad-deċiżjonijiet tat-taxxa

(36) Il-Kummissarju għat-Taxxa fuq l-Introjtu ta' Ġibiltà huwa intitolat li jagħti deċiżjonijiet tat-taxxa bħala parti mid-dmirijiet ġenerali tiegħu biex jiżgura l-amministrazzjoni dovuta tal-Att dwar it-Taxxa fuq l-Introjtu u r-responsabbiltà tiegħu għall-valutazzjoni u l-ġbir tat-taxxa fuq l-introjtu f'Ġibiltà. Dawn is-setgħat ġenerali jirriżultaw mit-Taqsima 2(1) u (2) tal-ATI tal-2010.

(37) Fir-rigward tad-deċiżjonijiet tat-taxxa elenkati fid-Deċiżjoni għall-Estensjoni tal-Proċedimenti, fil-parti l-kbira tal-każijiet, talbiet għal deċiżjonijiet tat-taxxa jfittxu konferma dwar jekk kumpanija residenti hijiex obbligata jew le tħallas taxxa f'Ġibiltà b'riżultat tal-prinċipji legali bażiċi tat-taxxa, jiġifieri s-seħħ u d-derivazzjoni tal-introjtu skont is-sistema territorjali.

(38) Barra minn dan, it-Taqsima 42 tal-ATI tal-2010 tistipula proċedura speċifika għar-rilaxx fir-rigward ta' kwistjonijiet ta' kontra l-evażjoni tat-taxxa. Dawn id-deċiżjonijiet jistgħu jingħataw biss sabiex ikun determinat jekk ċerti tranżazzjonijiet jew arranġamenti humiex taxxabbli skont it-Taqsima 40 tal-Iskeda 4 tal-ATI tal-2010, jiġifieri sabiex ikun determinat jekk arranġament huwiex artifiċjali jew fittizju jew le sabiex ikun eliminat jew imnaqqas l-ammont ta' taxxa pagabbli.

3. RAĠUNIJIET GĦALL-BIDU TAL-PROĊEDURA TA' INVESTIGAZZJONI FORMALI

3.1. L-eżenzjoni mit-taxxa għall-imgħax passiv u l-introjtu mir-royalties

(39) Fl-Ewwel Deċiżjoni tal-Ftuħ, il-Kummissjoni adottat il-fehma preliminari li l-eżenzjoni mit-taxxa għall-imgħax passiv (self bejn il-kumpaniji) u l-introjtu mir-royalties li tirriżulta mill-ATI tal-2010 tikkostitwixxi għajnuna mill-Istat għall-iskopijiet tal-Artikolu 107(1) tat-Trattat u esprimiet dubji dwar il-kompatibilità tagħha mas-suq intern.

(40) Fir-rigward tas-selettività materjali tal-miżura, il-Kummissjoni sabet li l-eżenzjoni fuq l-introjtu passiv (imgħax, royalties u dividendi) kienet selettiva prima facie. Madankollu, fir-rigward ta' dividendi hija sabet li l-eżenzjoni kienet ġustifikata mil-loġika tal-prevenzjoni tat-taxxa doppja. Min-naħa l-oħra, il-Kummissjoni ma identifikat l-ebda ġustifikazzjoni għall-eżenzjoni għall-imgħax passiv jew għall-introtu mir-royalties. B'mod partikolari, hija ma qablitx li l-eżenzjoni għall-imgħax passiv minn sorsi barranin kienet issegwi mil-loġika tas-sistema territorjali tat-taxxa. Lanqas ma aċċettat l-argument li l-eżenzjoni għall-imgħax passiv minn sorsi domestiċi kienet tkun ġustifikata minn tħassib dwar il-maniġġabbiltà (spejjeż eċċessivi għall-ġbir tat-taxxa). Fl-aħħar nett, dwar l-eżenzjoni tar-royalties, il-Kummissjoni ma aċċettatx il-ħtieġa li s-sistema tat-taxxa ta' Ġibiltà ssir aktar sempliċi u effettiva bħala ġustifikazzjoni valida għall-eżenzjoni.

(41) Fuq bażi preliminari, il-Kummissjoni kkonkludiet ukoll li l-miżura kienet iffinanzjata permezz ta' riżorsi tal-Istat, li din kienet tikkonferixxi vantaġġ ekonomiku lil intrapriżi, li kienet taffettwa l-kummerċ bejn l-Istati Membri u li kienet thedded li tfixkel il-kompetizzjoni billi tiffavorixxi lil ċerti intrapriżi. Għaldaqstant, hija kienet tal-opinjoni li l-eżenzjoni mit-taxxa għall-imgħax passiv u għar-royalties kienet tikkostitwixxi għajnuna mill-Istat għall-iskopijiet tal-Artikolu 107(1) tat-Trattat.

(42) Il-Kummissjoni kkonkludiet ukoll li din l-għajnuna kienet tikkostitwixxi “għajnuna ġdida” minħabba li l-eżenzjoni għall-imgħax passiv taħt l-ATI tal-1952 ma kinitx mogħtija awtomatikament u kienet tirrikjedi valutazzjoni ta' territorjalità. Barra minn dan, l-ATI tal-2010 introduċiet eżenzjoni għar-royalties, li qabel ma kinitx teżisti fl-ATI tal-1952. F'dan ir-rigward, il-Kummissjoni nnutat li l-applikazzjoni tas-sistema territorjali kienet tfisser li l-introjtu kollu mir-royalties riċevut minn kumpanija ta' Ġibiltà jseħħ f'Ġibiltà u huwa derivat minnha.

(43) Fl-aħħar nett, il-Kummissjoni esprimiet id-dubji tagħha fir-rigward tal-kompatibbiltà tar-regola tal-eżenzjoni għall-imgħax passiv (self bejn il-kumpaniji) u għall-introjtu mir-royalties mas-suq intern. B'mod partikolari, hi ma identifikat l-ebda bażi ta' kompatibbiltà possibbli taħt l-Artikolu 107(2) jew (3) tat-Trattat.

3.2. Il-prattika tad-deċiżjonijiet tat-taxxa

(44) Bid-Deċiżjoni għall-Estensjoni tal-Proċedimenti, il-Kummissjoni ddeċidiet li testendi l-proċedura ta' investigazzjoni formali biex tkopri 165 deċiżjoni tat-taxxa mogħtija mill-awtoritajiet tat-taxxa ta' Ġibiltà fil-perjodu mill-2011 sa Awwissu 2013 (minn total ta' 340 deċiżjoni mogħtija matul dak il-perjodu).

(45) Il-Kummissjoni qieset li l-erba' kundizzjonijiet biex miżura tiġi kkwalifikata bħala għajnuna mill-Istat kienu ssodisfati. B'mod partikolari, hija kkonkludiet fuq bażi preliminari li l-miżuri tad-deċiżjonijiet tat-taxxa kienu materjalment selettivi minħabba li l-awtoritajiet tat-taxxa ta' Ġibiltà ġeneralment żammew lura milli jwettqu valutazzjoni proprja tal-obbligi tat-taxxa tal-kumpanija, fl-eżerċizzju tas-setgħat diskrezzjonarji tagħhom. Fl-opinjoni tal-Kummissjoni, dan il-kors ta' kondotta kien possibbli minħabba li d-dispożizzjonijiet legali kienu fformulati b'mod vag. Il-Kummissjoni adottat ukoll il-fehma preliminari li, f'ċerti każijiet, l-awtoritajiet tat-taxxa ta' Ġibiltà ħarġu deċiżjonijiet tat-taxxa li ma kinux konsistenti mad-dispożizzjonijiet tat-taxxa applikabbli.

(46) Bħala appoġġ għall-opinjonijiet preliminari tagħha dwar in-natura selettiva tal-miżuri tad-deċiżjonijiet tat-taxxa jew in-nuqqas ta' verifika proprja dwar fejn l-attivitajiet twettqu effettivament, il-Kummissjoni elenkat seba' kategoriji tipiċi ta' każijiet fuq il-bażi ta' tipi differenti ta' deċiżjoni, attività jew introjtu.

(47) Fuq bażi preliminari, il-Kummissjoni qieset li, bl-għoti ta' dawn id-deċiżjonijiet tat-taxxa biss lil ċerti kumpaniji multinazzjonali, għall-kuntrarju ta' kumpaniji oħra domestiċi li ma jitolbux deċiżjoni tat-taxxa, l-awtoritajiet tat-taxxa ttrattaw kumpaniji li kienu f'sitwazzjoni legali u fattwali simili b'mod differenti. Għaldaqstant, instab li prima facie l-miżuri kienu selettivi. Barra minn dan, il-Kummissjoni ma identifikatx ġustifikazzjoni aċċettabbli abbażi tan-natura jew tal-iskema ġenerali tas-sistema ta' referenza (ara l-premessa 57 tad-Deċiżjoni għall-Estensjoni tal-Proċedimenti). F'dan ir-rigward, hija indikat ukoll li kwalunkwe ġustifikazzjoni possibbli tkun tirrikjedi l-eżistenza ta' kontroll xieraq u ta' proċeduri ta' monitoraġġ (21) (sabiex tkun żgurata applikazzjoni koerenti tas-sistema tat-taxxa), u dawn dehru li huma nieqsa f'dan il-każ.

(48) Bħala konklużjoni preliminari, il-Kummissjoni sabet ukoll li l-miżuri tad-deċiżjonijiet tat-taxxa kienu ngħataw permezz ta' riżorsi tal-Istat, li kkonferew vantaġġ ekonomiku lil intrapriżi, li kienu jaffettwaw il-kummerċ bejn l-Istati Membri u li kienu jheddu li jfixklu l-kompetizzjoni billi jiffavorixxu lil ċerti intrapriżi. Hija esprimiet id-dubji tagħha għall-kompatibbiltà ta' dawk il-miżuri mas-suq intern. Għaldaqstant, hija adottat il-fehma preliminari li l-miżuri ta' deċiżjonijiet tat-taxxa kienu jikkostitwixxu għajnuna mill-Istat għall-iskopijiet tal-Artikolu 107(1) tat-Trattat. Hija qieset ukoll li din l-għajnuna mill-Istat kienet tikkostitwixxi “għajnuna ġdida”.

(49) Il-proċedimenti estiżi kienu relatati mhux biss mal-165 deċiżjoni individwali imma b'mod aktar ġenerali mal-prattika tad-deċiżjonijiet tat-taxxa taħt l-ATI tal-2010, li dehru li kienu japplikaw ħażin id-dispożizzjonijiet tal-ATI tal-2010 fuq bażi rikorrenti.

(50) Fir-rigward tal-kompatibbiltà tal-165 deċiżjoni tat-taxxa u l-prattika ġenerali tad-deċiżjonijiet tat-taxxa mas-suq intern, il-Kummissjoni ma identifikat l-ebda bażi possibbli għal kompatibbiltà abbażi tal-eċċezzjonijiet stabbiliti fl-Artikolu 107(2) u (3) tat-Trattat.

(51) B'konklużjoni, il-Kummissjoni esprimiet il-fehma preliminari li l-165 deċiżjoni tat-taxxa elenkati fl-Anness tad-Deċiżjoni għall-Estensjoni tal-Proċedimenti u l-prattika tad-deċiżjonijiet tat-taxxa ta' Ġibiltà jikkostitwixxu għajnuna mill-Istat għall-iskopijiet tal-Artikolu 107(1) tat-Trattat u esprimiet dubji dwar il-kompatibbiltà tagħhom mas-suq intern. Hija stiednet ukoll lill-awtoritajiet tar-Renju Unit u ta' Ġibiltà biex jipprovdulha evidenza ta' kontrolli ex post. Fl-aħħarnett, hija stiednet lir-Renju Unit biex jispjega jekk u fuq liema bażi l-prattika tad-deċiżjonijiet tat-taxxa jew kwalunkwe waħda mill-165 deċiżjoni tat-taxxa vvalutati setgħu jinstabu li huma kompatibbli.

4. IL-KUMMENTI MIR-RENJU UNIT

4.1. Kummenti dwar l-eżenzjoni mit-taxxa għall-imgħax passiv u għall-introjtu mir-royalties

(52) Il-kummenti ppreżentati mir-Renju Unit fl-20 ta' Diċembru 2013 jistgħu jinġabru fil-qosor kif ġej: (1) L-ATI tal-2010 japplika l-prinċipju territorjali skont liema l-profitti tal-kumpaniji huma ntaxxati f'Ġibiltà biss jekk l-introjtu “iseħħ f'Ġibiltà jew ikun derivat minnha”. Din kienet ukoll is-sitwazzjoni taħt l-ATI tal-1952; (2) l-eżenzjoni għall-imgħax passiv u għall-introjtu mir-royalties ma tistax titqies bħala selettiva minħabba li dawn id-dispożizzjonijiet huma miftuħa għall-kumpaniji kollha u japplikaw b'mod ġenerali għas-setturi kollha tal-industrija, il-finanzi u l-kummerċ. Id-disponibbiltà tal-eżenzjoni mhi limitata bl-ebda mod, la għal xi kategorija ta' kumpanija u lanqas għal xi tip ta' attività. Il-fatt li ċerti kumpaniji jibbenefikaw minn regola tat-taxxa aktar minn oħrajn ma jagħmilhiex selettiva. Barra minn dan, ma jista' jiġi identifikat l-ebda grupp ta' kumpaniji partikolari li jibbenefikaw mill-miżura. Ma hemm l-ebda kumpaniji oħra f'sitwazzjonijiet fattwali jew legali simili f'Ġibiltà li dawn il-miżuri ma japplikawx għalihom; (3) mhux korrett li wieħed jgħid li l-eżenzjoni tiffavorixxi b'mod selettiv b'mod partikolari kumpaniji li jirċievu royalties għal drittijiet ta' proprjetà intelletwali u imgħax bejn entitajiet fi grupp imħallas minn kumpaniji mhux minn Ġibiltà. Ma hemm xejn fis-sistema tat-taxxa li jwassal għal xi proporzjon partikolari ta' kumpaniji li mhumiex minn Ġibiltà, jew li jagħti xi privileġġ lil kumpaniji li jsellfu lil kumpaniji barranin; (4) ir-referenza għal “kumpaniji offshore” fil-premessa 37 tal-Ewwel Deċiżjoni tal-Ftuħ hija ambigwa wisq u mhjiex relatata mat-trattament tat-taxxa tal-introjtu passiv. Barra minn dan, l-argument li l-miżura tistabbilixxi mill-ġdid l-iskema preċedenti ta' kumpaniji eżentati huwa irrilevanti minħabba li ma jinfluwenzax il-valutazzjoni tas-selettività tal-eżenzjoni; (5) fir-rigward tas-selettività de facto, l-ebda grupp jew kategorija ta' kumpaniji identifikabbli ma setgħu jkunu identifikati bħala benefiċjarji. Il-mod li bih topera regola partikolari fil-prattika minn żmien għal żmien ma jagħmilhiex selettiva sakemm it-termini tal-miżura, jew xi karatteristika identifikabbli u stabbli taċ-ċirkostanzi speċifiċi li tapplika għaliha jġegħluha tkun ta' benefiċċju biss għal kategorija limitata ta' kumpaniji. F'dan il-każ, in-numru ta' kumpaniji li effettivament jew potenzjalment jibbenefikaw mid-dispożizzjonijiet mhuwa limitat bl-ebda mod, la fil-liġi u lanqas fil-fatt. Għalhekk id-dispożizzjoni mhix selettiva; (6) l-eżenzjoni għall-imgħax passiv u għall-imgħax mir-royalties hija ġustifikata min-natura u mill-iskema ġenerali tas-sistema tat-taxxa ta' Ġibiltà. L-ewwel, in-nuqqas ta' ntaxxar ta' imgħax passiv minn sors barrani hija l-konsegwenza loġika tal-prinċipju tat-territorjalità, li huwa bbażat fuq l-iskop li tiġi evitata t-taxxa doppja. It-tieni, l-eżenzjoni għall-imgħax u r-royalties bis-sors tagħhom f'Ġibiltà hija ġustifikata mil-loġika ta' kwalunkwe sistema tat-taxxa meta wieħed iqis li l-ispiża tal-ġbir ma tistax taqbeż id-dħul mistenni; (7) jekk il-Kummissjoni kellha tikkonkludi li t-trattament ta' imgħax fuq self minn sors barrani huwa selettiv, dan ikollu jitqies bħala għajnuna “eżistenti”. L-element ta' għajnuna ġdid jista' jikkonċerna biss ammonti ta' imgħax passiv “li kienu taxxabbli qabel id-dħul fis-seħħ tal-ATI tal-2010” filwaqt li taħt l-ATI tal-1952, imgħax fuq self minn sors barrani ma kienx taxxabbli minħabba r-regola ta' “situs tas-self” (22). Dan ifisser li de facto is-'situs' ta' imgħax fuq self bejn il-kumpaniji minn sors barrani jkun baqa' l-istess bħal taħt il-leġiżlazzjoni preċedenti. Għaldaqstant, kien legalment mhux korrett għall-Kummissjoni li tibda proċedura ta' investigazzjoni formali dwar dan l-aspett pertikolari tas-sistema tat-taxxa ta' Ġibiltà; (8) il-Gvern ta' Ġibiltà introduċa leġiżlazzjoni, fis-seħħ mill-1 ta' Lulju 2013, sabiex l-introjtu kollu mill-imgħax fuq self bejn il-kumpaniji li jeċċedi GBP 100 000 fis-sena, kemm dak minn sorsi domestiċi kif ukoll dak minn sorsi barranin, ikun suġġett għal taxxa. Saret referenza wkoll għal leġiżlazzjoni ulterjuri stabbilita fl-24 ta' Diċembru 2013 b'effett mill-1 ta' Jannar 2014 fejn ir-royalties saru wkoll suġġetti għat-taxxa; (9) barra minn dan, jekk il-Kummissjoni kkonkludiet li t-trattament tat-taxxa tal-imgħax u r-royalties kien għajnuna “ġdida”, il-fehma tar-Renju Unit dwar l-opinjoni ta' Ġibiltà hija li l-irkupru li jaffettwa l-perjodi relevanti jkun diffiċli jew impossibbli għal raġunijiet prattiċi; (10) fl-aħħar nett, il-Kummissjoni tbiegħdet mill-prattika normali taħt ir-Regolament tal-Kunsill (UE) 2015/1589 (23) (“ir-Regolament Proċedurali”) minħabba li bdiet investigazzjoni formali dwar aspett partikolari tas-sistema tat-taxxa ta' Ġibiltà b'mod parallel ma' tkomplija ta' eżaminar preliminari tal-istess sistema tat-taxxa.

4.2. Kummenti dwar il-prattika tad-deċiżjonijiet tat-taxxa

(53) L-argumenti mressqa mir-Renju Unit fil-31 ta' Marzu 2015 kontra d-Deċiżjoni għall-Estensjoni tal-Proċedimenti jistgħu jinġabru fil-qosor kif ġej: (1) ma hemm l-ebda evidenza li xi deċiżjonijiet tat-taxxa huma selettivi. Il-prattika tad-deċiżjonijiet tat-taxxa f'Ġibiltà qatt ma involviet elementi ta' trattament individwali jew speċjali, jew elementi ta' negozjati, jew xi influwenza jew konsiderazzjoni ħlief dawk li jirriżultaw mit-termini tal-liġi tat-taxxa applikabbli f'Ġibiltà. Deċiżjoni tat-taxxa hija sempliċiment dikjarazzjoni mill-Kummissarju tat-Taxxa fuq l-Introjtu ta' Ġibiltà li, fuq il-bażi tal-fatti spjegati lill-Kummissarju, u skont l-interpretazzjoni normali u korretta tal-leġiżlazzjoni applikabbli, il-kumpanija inkwistjoni ma tridx tħallas taxxa fuq l-introjtu għall-introjtu jew dħul deskritt. Ma hemm l-ebda evidenza li xi waħda minn dawn id-deċiżjonijiet kienet tvarja bi kwalunkwe mod mill-interpretazzjoni normali u korretta tal-leġiżlazzjoni tat-taxxa. Bara minn dan, l-awtoritajiet tat-taxxa ma jeżerċitaw l-ebda setgħa diskrezzjonarja, u lanqas ma hemm evidenza li huma qatt konxjament jew deliberatament żammew lura milli jagħmlu valutazzjonijiet proprji, jew iddevjaw deliberatament mil-leġiżlazzjoni tat-taxxa nazzjonali applikabbli. Is-seba' kategoriji ta' deċiżjonijiet identifikati mill-Kummissjoni fl-Ewwel Deċiżjoni tal-Ftuħ mhumiex selettivi meta mqabbla ma' deċiżjonijiet tat-taxxa oħra minħabba li l-ebda waħda mid-deċiżjonijiet ma tiddevja mid-dispożizzjonijiet tat-taxxa nazzjonali applikabbli; (2) ma hemm l-ebda evidenza li xi waħda mid-deċiżjonijiet tat-taxxa fixklet il-kompetizzjoni. Miżura tista' tfixkel il-kompetizzjoni biss fis-settur fejn tapplika, jew f'xi settur relatat mill-qrib. Id-deċiżjonijiet tat-taxxa li d-deċiżjoni tirrigwarda japplikaw f'għadd kbir ta' setturi differenti. Il-Kummissjoni ma ssuġġerietx li xi deċiżjoni individwali fixklet il-kompetizzjoni fis-settur fejn kienet applikata, imma indikat biss li hemm effett fuq il-kummerċ bejn l-Istati Membri li jhedded li jfixkel il-kompetizzjoni, mingħajr ma qieset jekk xi deċiżjoni fil-fatt għamlitx dan; (3) hemm evidenza ċara li d-deċiżjonijiet li hemm referenza għalihom fid-Deċiżjoni għall-Estensjoni tal-Proċedimenti huma biss parti minn prattika konsistenti li bdiet ħafna qabel ma r-Renju Unit ingħaqad mal-Unjoni. Il-prattika kienet ibbażata fuq it-Taqsima 3(1) tal-ATI tal-1952, issa riprodotta f'forma prattikament identika fit-Taqsima 2(1) u (2) tal-ATI tal-2010. Għalhekk, jekk jinstab li jkun hemm xi element ta' għajnuna mill-Istat, din neċessarjament tkun għajnuna “eżistenti” u mhux għajnuna “ġdida”; (4) id-Deċiżjoni għall-Estensjoni tal-Proċedimenti hija bbażata fuq fehim mhux korrett ta' fatti sinifikanti. Il-Kummissjoni kienet infurmata, sfortunatament b'mod inkorrett, mill-awtoritajiet tar-Renju Unit f'isem il-Gvern ta' Ġibiltà li l-proċedura li tippermetti lill-Kummissarju ta' Ġibiltà biex jagħti deiżjonijiet tat-taxxa li jikkonfermaw jekk kumpanija residenti hijiex obbligata tħallas taxxa f'Ġibiltà jew le hija stabbilita fit-Taqsima 42 tal-ATI tal-2010, li kienet introdotta minn dak l-Att u ma kinitx teżisti taħt l-ATI tal-1952, minflok ma qalulha li t-Taqsima 42 introduċiet biss bażi leġiżlattiva espliċita għal ċertu tip ta' deċiżjoni li mhix rilevanti għall-każ inkwistjoni, u li deċiżjonijiet dwar l-applikazzjoni tas-sistema territorjali ngħataw sa mill-1952, skont it-Taqsima 3(1) tal-ATI tal-1952 jew it-Taqsima 2(1) u (2) tal-ATI tal-2010. Għalkemm din l-informazzjoni ħażina hija dovuta għal informazzjoni mhux korretta pprovduta mill-awtoritajiet tar-Renju Unit, ir-Renju Unit iqis li preżumibbilment kienet din l-informazzjoni mhux korretta li wasslet lill-Kummissjoni biex tassumi li jista' jkun possibbli li wieħed jara d-deċiżjonijiet tat-taxxa mogħtija sa mill-2010 bħala “għajnuna ġdida”; (5) id-Deċiżjoni għall-Estensjoni tal-Proċedimenti tissuġġerixxi li l-Kummissjoni tqis li l-prattika tista' tkun “skema” ta' għajnuna u tinvolvi għajnuna mill-Istat individwali waħda jew aktar. Ma hemm l-ebda evidenza li tappoġġja xi waħda minn dawn. Din l-inċertezza tqajjem mistoqsijiet dwar il-proċedura tad-Deċiżjoni, tal-anqas parzjalment, minħabba li n-natura ta' skema tal-prattika tad-deċiżjonijiet ma tistax tiġi ttrattata bil-proċedura magħżula, għax evidentement hija għajnuna eżistenti, jekk ikun konkluż li fil-fatt hija għajnuna. Barra minn dan, ma hemm l-ebda evidenza li tissuġġerixxi li d-deċiżjonijiet tat-taxxa kienu intiżi li jkunu xi ħaġa oħra għajr l-interpretazzjoni u l-applikazzjoni normali u korretta tal-liġi tat-taxxa fis-seħħ; (6) id-Deċiżjoni għall-Estensjoni tal-Proċedimenti kienet adottata qabel ma l-Kummissjoni kellha l-informazzjoni kollha biex tkun tista' tivvaluta kompletament il-pożizzjoni fir-rigward tad-deċiżjonijiet tat-taxxa. B'mod partikolari, kien hemm biss żewġ skambji bejn il-Kummissjoni u r-Renju Unit dwar il-prattika tad-deċiżjonijiet tat-taxxa qabel ma l-Kummissjoni ħadet id-Deċiżjoni għall-Estensjoni tal-Proċedimenti. Matul dak il-perjodu, il-Kummissjoni qatt ma ssuġġeriet fuq liema bażi xi deċiżjoni tat-taxxa tista' titqies li tkun qed tfixkel il-kompetizzjoni b'xi mod.

5. KUMMENTI MINN PARTIJIET INTERESSATI

5.1. Kummenti dwar l-eżenzjoni mit-taxxa għall-imgħax passiv u għall-introjtu mir-royalties

(54) Il-Kummissjoni rċeviet kummenti minn erba' partijiet interessati - Ġibiltà, Spanja, il-Ġermanja u l-Konfederazzjoni Spanjola tal-Organizzazzjonijiet tal-Kummerċ (CEOE).

5.1.1. Kummenti minn Ġibiltà

(55) Fil-kummenti tagħha, Ġibiltà appoġġjat il-linja tal-argument imressqa mir-Renju Unit li l-miżura mhijiex selettiva minħabba li hija applikata b'mod universali u hija miftuħa għat-tipi kollha ta' oġġetti, servizzi u kumpaniji u li, kieku jinstab li din hija selettiva, trid titqies bħala ġustifikata minħabba l-loġika u n-natura ġenerali tas-sistema bħala konsegwenza tal-prinċipju tat-territorjalità. Hija kompliet tenfasizza li l-eżenzjoni għall-imgħax passiv u għall-introjtu mir-royalties hija ġustifikata minn tħassib dwar il-maniġġibbiltà amministrattiva, minħabba li l-ispejjeż assoċjati mal-ġbir tat-taxxa huma mistennija li jkunu akbar mid-dħul mit-taxxa nnifsu.

(56) Fir-rigward tal-eżenzjoni għall-introjtu mir-royalties, Ġibiltà ssottomettiet ukoll li l-eżenzjoni ma tistax titqies bħala selettiva minħabba li l-kumpaniji li kienu jirċievu r-royalties matul il-perjodu ta' tliet snin meta kien fis-seħħ in-nuqqas ta' impożizzjoni tat-taxxa kienu attivi f'setturi differenti minn xulxin bħall-bejgħ bl-imnut tal-ikel, u bejgħ tal-ħwejjeġ, il-gaming u l-assigurazzjoni. Barra minn dan, it-tipi ta' royalties ikkonċernati kienu daqstantieħor diversi, inklużi drittijiet tal-awtur, trademarks, għarfien u privattivi.

(57) Ġibiltà sostniet ukoll li, jekk minkejja kollox il-miżura tinsab li hija selettiva, din jenħtieġ li titqies bħala “għajnuna eżistenti” minħabba li din hija de facto tkomplija tal-iskema antika li taħtha imgħax barrani kien eżenti mit-taxxa, abbażi ta' analiżi tas-“situs tas-self”. Għal dik ir-raġuni, il-miżura tista' titqies biss bħala “għajnuna ġdida” sal-punt li din kienet tikkonċerna introjtu fuq imgħax domestiku.

(58) Fir-rigward ta' kull irkupru potenzjali, Ġibiltà ssottomettiet ukoll li l-ammonti ta' taxxa mitlufa kienu taħt il-limitu de minimis stabbilit mir-Regolament tal-Kunsill (UE) Nru 1407/2013 (24). B'mod partikolari, Ġibiltà ssottomettiet li l-informazzjoni miġbura minn 18-il kumpanija li jirċievu introjtu mir-royalties, li flimkien kienu jammontaw għal GBP 90 miljun f'introjtu gross mir-royalties, kienet turi li ċ-ċifra totali netta ta' introjtu mir-royalties, bħala riżultat tal-ispejjeż deduċibbli, kienet tammonta għal mhux aktar minn GBP 18-il miljun. Barra minn dan, fir-rigward tal-imgħax passiv minn sors f'Ġibiltà, id-dħul mit-taxxa massimu jkun bejn wieħed u ieħor GBP 250 000, imqassam fuq mill-inqas 17-il kumpanija. Barra minn dan, l-opinjoni ta' Ġibiltà hija li l-irkupru x'aktarx ikun impossibbli għal raġunijiet prattiċi u jaffaċċja diffikultajiet insormontabbli, minħabba n-natura mobbli tal-fondi għall-kumpaniji kkonċernati u fid-dawl tal-prinċipju tal-liġi internazzjonali li l-qrati ta' Stat wieħed ma jippermettux u ma jinfurzawx pretensjonijiet għal taxxi f'isem Stat ieħor.

(59) Fir-rigward tal-proċedura, Ġibiltà ddikjarat li l-Kummissjoni ma segwietx il-prattika normali skont ir-Regolament Proċedurali, b'argumenti simili għal dawk imressqa mill-awtoritajiet tar-Renju Unit.

5.1.2. Kummenti minn Spanja, il-Ġermanja u s-CEOE

(60) Fis-sottomissjonijiet tagħhom, Spanja, il-Ġermanja u s-CEOE appoġġjaw l-analiżi tal-Kummissjoni li l-miżura kienet tikkostitwixxi għajnuna mill-Istat għax kienet teskludi b'mod selettiv ċerti tipi ta' introjtu mit-taxxa, kellha effett negattiv fuq il-kummerċ intra UE u kienet tfixkel il-kompetizzjoni.

(61) Barra minn dan, Spanja esprimiet tħassib dwar l-effettività tal-emenda tas-7 ta' Ġunju 2013, dwar intaxxar ta' imgħax passiv, minħabba li l-kumpaniji eżentati f'Ġibiltà li kienu rċevew introjtu mill-imgħax ma kellhomx obbligi ta' dikjarazzjoni tat-taxxa. Fl-opinjoni ta' Spanja, dan jista' jxekkel l-identifikazzjoni tal-benefiċjarji potenzjali tal-miżura u kontrolli ex post dwar ir-rappurtar u l-intaxxar ta' introjtu mill-imgħax.

(62) Spanja sostniet ukoll li l-livell minimu l-ġdid ta' GBP 100 000 introdott bl-emenda tal-2013 kien għoli. Barra minn dan, id-dispożizzjoni ta' kontra l-abbuż, li tirrikjedi li l-imgħax riċevut minn kumpaniji relatati jkun aggregat, ma tapplikax fil-livell tal-kumpaniji riċevituri. Għalhekk, id-dispożizzjoni dwar il-livell minimu tista' faċilment tiġi evitata permezz ta' ristrutturar sempliċi ta' grupp ta' kumpaniji, billi jinħolqu diversi kumpaniji f'Ġibiltà u l-imgħax riċevut jiġi distribwit fost dawn.

(63) Fir-rigward tal-eżenzjoni tad-dividendi, Spanja kkontestat il-ġustifikazzjoni tal-prevenzjoni tat-taxxa doppja mressqa mill-Kummissjoni. Fl-opinjoni ta' Spanja, kuntrarjament għall-Pakkett ta' Ħidma tal-Grupp dwar il-Kodiċi ta' Kondotta tal-2011 dwar noti ta' gwida għall-intaxxar tan-negozju, Ġibiltà ma kinitx stabbiliet dispożizzjoni effettiva kontra l-abbuż biex tiżgura l-intaxxar. B'mod partikolari, hija qieset li l-leġiżlazzjoni ta' Ġibiltà naqset milli tirrikjedi li l-intrapriża inkwistjoni tkun suġġetta għat-taxxa (kemm f'Ġibiltà kif ukoll f'pajjiż barrani) sabiex tibbenefika mill-eżenzjoni. Dan in-nuqqas wassal, fl-opinjoni ta' Spanja, għal riskju ta' nuqqas doppju ta' ntaxxar.

(64) Dwar it-trattament tat-taxxa tar-royalties, l-awtoritajiet Spanjoli kienu tal-fehma li l-eżenzjoni kienet tiffavorixxi b'mod selettiv lil kumpaniji li jirċievu introjtu minn royalties, u li din l-eżenzjoni ma setgħetx tkun ġustifikata mill-evitar tat-taxxa doppja.

(65) Kemm l-awtoritajiet Spanjoli kif ukoll is-CEOE wkoll irreferew għall-fatt li l-eżenzjoni għall-imgħax passiv u l-introjtu mir-royalties jenħtieġ li tkun eżaminata fid-dawl tal-effetti ġenerali tal-ATI tal-2010. Fl-opinjoni tagħhom, l-intenzjoni tal-ATI tal-2010 kienet li tkompli l-effetti tas-sistema tat-taxxa preċedenti (diġà ddikjarata mill-Qorti tal-Ġustizzja bħala għajnuna mill-Istat) li tiffavorixxi kumpaniji barranin fuq dawk residenti f'Ġibiltà.

(66) Fl-aħħar nett, Spanja kkontestat ukoll il-valutazzjoni li għamlet il-Kummissjoni fir-rigward tas-selettività reġjonali, billi għamlet distinzjoni bejn l-istatus tal-provinċja tal-Azores (li l-Kummissjoni għamlet referenza għaliha fl-analiżi tagħha fl-Ewwel Deċiżjoni tal-Ftuħ) u l-istatus ta' Ġibiltà. B'mod partikolari, l-awtoritajiet Spanjoli qiesu li, minbarra l-eżaminar tat-tliet kriterji ta' awtonomija istituzzjonali, proċedurali u finanzjarja, il-kriterju impliċitu li jirrigwarda l-armonizzazzjoni tat-taxxa (li, skont l-awtoritajiet Spanjoli, huwa ċar li ma jeżistix f'Ġibiltà) jenħtieġ li jkun eżaminat ukoll. Spanja rreferiet ukoll għal numru ta' kwistjonijiet tat-taxxa oħra, bħan-numru ta' impriżi fittizji li jinsabu f'Ġibiltà u li mhumiex taxxabbli.

5.2. Kummenti dwar il-prattika tad-deċiżjonijiet tat-taxxa

(67) Il-Kummissjoni rċeviet kummenti minn sitt partijiet interessati - Ġibiltà, Spanja, Is-Soċjetà tal-Kontabilisti f'Ġibiltà u tliet kumpaniji elenkati bħala riċevituri possibbli ta' deċiżjonijiet tat-taxxa fid-Deċiżjoni għall-Estensjoni tal-Proċedimenti.

5.2.1. Kummenti minn Ġibiltà

(68) Il-kummenti li saru minn Ġibiltà jirrigwardaw kemm il-proċedura kif ukoll is-sustanza. Il-kummenti jsegwu l-linji tal-argument imressaq mir-Renju Unit u jistgħu jinġabru fil-qosor kif ġej: (1) proċedura tal-għajnuna mill-Istat jenħtieġ li ma tinbediex sakemm ma jkunx hemm evidenza fattwali suffiċjenti li l-miżura kkonċernata tkun tagħti vantaġġ ekonomiku u li l-vantaġġ ikun selettiv u jkun ifixkel jew jhedded li jfixkel il-kompetizzjoni. F'dan il-każ, ma hemm l-ebda evidenza ta' xi wieħed minn dawn il-punti. Il-kummenti tal-Kummissjoni dwar id-deċiżjonijiet sempliċiment jgħidu li l-Kummissjoni taħseb li wieħed kellu jfittex aktar informazzjoni. Dik l-opinjoni ma tikkostitwix evidenza ta' vantaġġ, ta' selettività, jew ta' tfixkil tal-kompetizzjoni; (2) il-Kummissjoni għamlet żball evidenti meta ddikjarat fid-Deċiżjoni għall-Estensjoni tal-Proċedimenti li l-prattika tad-deċiżjonijiet tat-taxxa f'Ġibiltà kienet introdotta mit-Taqsima 42 tal-ATI tal-2010; (3) Il-proċedura tad-deċiżjonijiet tat-taxxa ilha stabbilita sa mis-snin sittin, u għaldaqstant, jekk jinstab li din tikkostitwixxi għajnuna, trid titqies bħala “għajnuna eżistenti”; (4) ma hemm l-ebda evidenza li xi waħda mid-deċiżjonijiet tat-taxxa hija selettiva jew li tfixkel il-kompetizzjoni. Kull deċiżjoni hija kwistjoni ta' interpretazzjoni tal-fatti ppreżentati fit-talba. In-nuqqas ta' analiżi dettaljata fiha nnifisha ma tistax titqies li tindika selettività; (5) Il-prattika tad-deċiżjonijiet tat-taxxa f'Ġibiltà qatt ma involviet elementi ta' trattament individwali jew speċjali, jew elementi ta' negozjati, jew xi influwenza jew konsiderazzjoni ħlief safejn dawn jirriżultaw mit-termini tal-liġi tat-taxxa applikabbli f'Ġibiltà; (6) l-obbligazzjoni tat-taxxa tal-kumpaniji kkonċernati tkun identika irrispettivament minn jekk ikunux talbu deċiżjoni tat-taxxa jew le; (7) meta japplikaw it-test tat-territorjalità l-awtoritajiet tat-taxxa ma jgawdux diskrezzjoni u huma marbuta mil-leġiżlazzjoni u mill-ġurisprudenza applikabbli f'dan ir-rigward; (8) l-isforz tal-Kummissjoni li tiġbor flimkien 165 deċiżjoni f'seba' kategoriji distinti sabiex tistabbilixxi selettività fuq bażi ta' grupp grupp mhix appoġġjata għax ma hemm xejn li jista' jindika li dawn il-gruppi jippreżentaw xi karatteristiċi partikolari meta mqabbla ma' deċiżjonijiet oħra mhux ikkontestati mogħtija matul l-istess perjodu jew qabel.

5.2.2. Kummenti minn Spanja

(69) Il-kummenti ppreżentati mill-awtoritajiet Spanjoli fit-30 ta' Novembru 2016 jistgħu jinġabru fil-qosor kif ġej: (1) l-awtoritajiet Spanjoli ma jikkuntestawx il-prinċipju tat-territorjalità nnifsu imma pjuttost il-mod kif huwa interpretat mill-awtoritajiet ta' Ġibiltà. Ir-regola ġenerali, flimkien ma' nuqqas ta' valutazzjoni, monitoraġġ u nfurzar legali kif suppost tad-dispożizzjonijiet tat-taxxa min-naħa tal-amministrazzjoni tat-taxxa ta' Ġibiltà (ex ante jew ex post), tirriżulta fi trattament tat-taxxa arbitrarju u favorevoli għal għadd kbir ħafna ta' kumpaniji fit-territorju; (2) apparti mill-165 kumpanija elenkati fl-Anness tad-Deċiżjoni għall-Estensjoni tal-Proċedimenti, kumpaniji intermedjarji li joperaw f'Ġibiltà bħal intrapriżi ta' konsulenza, fiduċjarji u ditti legali speċjalizzati fl-ippjanar fiskali u fl-immaniġġjar fiskali, qed jibbenefikaw ukoll indirettament mill-għajnuna; (3) Spanja għal darb'oħra sostniet il-fehma tagħha li l-kwistjoni jenħtieġ li tkun analizzata wkoll mill-perspettiva tas-selettività reġjonali, u dan fl-opinjoni tagħha jindirizza wkoll l-argument li l-miżura tikkostitwixxi għajnuna eżistenti.

5.2.3. Kummenti mis-Soċjetà tal-Kontabilisti ta' Ġibiltà

(70) Fit-3 ta' Novembru 2016, is-Soċjetà tal-Kontabilisti ta' Ġibiltà - il-korp rappreżentattiv prinċipali tal-kontabilisti professjonali li jaħdmu f'Ġibiltà, issottomettiet il-kummenti tagħha dwar id-Deċiżjoni għall-Estensjoni tal-Proċedimenti. Il-kummenti jistgħu jitqassru kif ġej: (1) id-deċiżjonijiet elenkati la kienu mitluba u lanqas maħruġa taħt it-Taqsima 42 tal-ATI tal-2010; (2) id-deċiżjonijiet magħżula jkopru medda wiesgħa ta' ċirkostanzi u suġġetti, u nuqqas tal-aspett ta' “komunalità” li tirreferi għalih id-Deċiżjoni għall-Estensjoni tal-Proċedimenti; (3) deċiżjonijiet tat-taxxa bħal dawn intalbu u nħarġu f'Ġibiltà sa mis-snin ħamsin u l-iskema, jekk tammonta għal għajnuna mill-Istat, jenħtieġ li titqies bħala għajnuna eżistenti; (4) id-deċiżjonijiet huma interpretazzjonijiet tal-liġi tat-taxxa ta' Ġibiltà. Mhumiex “ftehim” innegozjat, jew konċessjonijiet. Il-ħruġ ta' deċiżjoni ma jagħtix trattament favorevoli. Id-Deċiżjoni għall-Estensjoni tal-Proċedimenti ma tipprovdi l-ebda evidenza li l-interpretazzjoni tkun differenti fin-nuqqas li tintalab deċiżjoni; (5) jidher li ma jintlaħaq l-ebda wieħed mill-kriterji meħtieġa għall-preżenza ta' għajnuna mill-Istat. Il-miżura ma tingħatax mir-riżorsi tal-Istat u ma tagħtix vantaġġ ekonomiku lil intrapriżi għax m'hemmx telf ta' dħul mit-taxxa minħabba li t-trattament tat-taxxa mingħajr deċiżjoni jkun l-istess. Il-miżura mhijiex selettiva u ma hemm l-ebda evidenza li hija tfixkel jew thedded li tfixkel il-kompetizzjoni jew li taffettwa l-kummerċ intra Unjoni; (6) sitta biss mill-165 deċiżjoni elenkati fid-Deċiżjoni għall-Estensjoni tal-Proċedimenti nħarġu fi żmien meta introjtu mill-imgħax passiv ma kienx valutabbli bħala taxxa skont l-ATI tal-2010. Għaldaqstant maġġoranza kbira ħafna tad-deċiżjonijiet ma setgħux iwasslu għal introjtu mill-imgħax valutabbli għat-taxxa.

5.2.4. Kummenti minn kumpaniji elenkati bħala riċevituri ta' deċiżjonijiet tat-taxxa fid-Deċiżjoni għall-Estensjoni tal-Proċedimenti, jew f'isimhom

(71) Il-Kummissjoni rċeviet ukoll kummenti minn jew f'isem tliet kumpaniji li ngħataw deċiżjonijiet tat-taxxa identifikati fid-Deċiżjoni għall-Estensjoni tal-Proċedimenti – International Power Ltd; rappreżentant ta' kumpanija potenzjali fiż-żmien tat-talba għal deċiżjoni; u Hastings Insurance Group Ltd. Il-kummenti tagħhom jistgħu jinġabru fil-qosor kif ġej: (1) id-deċiżjonijiet kienu maħsuba biex titfittex konferma tal-iskema tat-taxxa applikabbli, u mhux bħala mod biex jinkiseb xi benefiċċju tat-taxxa. Ir-raġuni ewlenija għalfejn intalbu d-deċiżjonijiet kienet biex tkun żgurata ċ-ċertezza legali dwar l-applikazzjoni tar-regoli tat-taxxa ġenerali u mhux biex ikun maqbul trattament tat-taxxa alternattiv speċifiku għall-kumpanija; (2) id-deċiżjonijiet tat-taxxa jippermettu lill-Istati Membri biex jipprovdu lill-kontribwenti tagħhom b'ċertezza legali u previdibbiltà dwar l-applikazzjoni tar-regoli tat-taxxa ġenerali. Li wieħed jara l-prattika tad-deċiżjonijiet tat-taxxa ta' Ġibiltà bħala skema ta' għajnuna mill-Istat jimpedixxi lill-awtoritajiet tat-taxxa ta' Ġibiltà milli jipprovdu ċertezza legali u jista' jippenalizza lill-kontribwenti li jkunu qed ifittxu ċertezza legali, filwaqt li jinjora lil dawk il-kontribwenti li jibbenefikaw mill-istess trattament imma li jiddeċiedu li ma jfittxux konferma għall-applikazzjoni preċiża tal-liġi; (3) it-talbiet għal deċiżjonijiet ma sarux skont it-Taqsima 42 tal-ATI tal-2010, imma minflok fittxew konferma ġenerali dwar it-trattament tat-taxxa applikabbli taħt il-liġi; (4) id-deċiżjonijiet ma kinux jikkostitwixxu vantaġġ lill-kumpaniji għax huma kkonfermaw biss it-trattament tat-taxxa li kien jiġi applikat taħt il-leġiżlazzjoni applikabbi f'Ġibiltà; (5) il-kontenut tat-talbiet għal deċiżjoni, u d-deċiżjonijiet infushom, indikaw li ngħatat kunsiderazzjoni adegwata għall-fatturi kollha rilevanti mill-awtoritajiet tat-taxxa ta' Ġibiltà qabel ma dawn ipprovdew id-deċiżjonijiet.

6. IR-RISPONS TAR-RENJU UNIT GĦALL-KUMMENTI TAL-PARTIJIET TERZI

6.1. Kummenti dwar l-eżenzjoni tal-imgħax passiv u tal-introjtu mir-royalties

(72) Il-Kummissjoni għaddiet il-kummenti li rċeviet mingħand il-partijiet interessati dwar l-eżenzjoni tal-imgħax passiv u tal-introjtu mir-royalties lir-Renju Unit fis-16 ta' April 2014. Ir-rispons tar-Renju Unit għal dawk il-kummenti jista' jinġabar fil-qosor kif ġej: (1) ma ngħatat l-ebda evidenza li turi tfixkil tal-kompetizzjoni jew effett fuq il-kummerċ; (2) l-eżenzjoni għad-dividendi hija ġustifikata sabiex tiġi evitata t-taxxa doppja u hija riżultat dirett tal-prinċipju tat-territorjalità; (3) wara l-emenda ta' Ġunju 2013, il-kumpaniji kollha rreġistrati f'Ġibiltà li jirċievu introjtu minn imgħax passiv huma suġġetti għal taxxa fuq l-introjtu u huma mitluba li jibagħtu dikjarazzjoni tat-taxxa; (4) fir-rigward tal-limitu ta' GBP 100 000 impost mil-leġiżlazzjoni, l-awtoritajiet tat-taxxa ta' Ġibiltà wettqu analiżi li wriet li biss 1 % tal-introjtu mill-imgħax fuq self bejn il-kumpaniji huwa taħt il-limitu, u għalhekk ma jkunx suġġett għat-taxxa. Ir-riżultati tal-analiżi kienu ppreżentati lill-Grupp dwar il-Kodiċi tal-Kondotta u lill-Kummissjoni qabel ma twettqet l-emenda tal-2013 sabiex jiġu spjegati r-raġunijiet għall-introduzzjoni tal-limitu u biex ikun kwantifikat kull telf ta' taxxa possibbli; (5) dwar il-kummenti Spanjoli li l-eżenzjoni għal introjtu mir-royalties tiffavorixxi b'mod selettiv lil grupp ta' kumpaniji li jirċievu royalties, ma jeżisti l-ebda settur jew grupp bħal dan. Il-kumpaniji kollha li jirċievu r-royalties huma trattati l-istess; (6) ma hemm l-ebda varjazzjoni jew diskrezzjoni fil-kunċett ta' territorjalità, li huwa applikat b'mod konsistenti skont l-ATI tal-2010 lill-kumpaniji kollha; (7) il-kummenti ta' Spanja li jirrigwardaw partijiet mil-liġi tat-taxxa ta' Ġibiltà li għalihom il-Kummissjoni ma bdietx proċedura ta' investigazzjoni huma irrilevanti u l-investigazzjoni tal-Kummissjoni jenħtieġ li tkun limitata għal kwistjonijiet li għalihom inbdiet il-proċedura; (8) fl-aħħar nett, ġew ipprovduti kummenti dwar l-istatus ta' Ġibiltà bħala Territorju Brittanniku Barra l-Pajjiż, u l-governanza eżekuttiva, leġiżlattiva u ġudizzjarja indipendenti tagħha, li wrew li l-miżura ma tistax tiġi trattata bħala għajnuna reġjonali.

6.2. Kummenti dwar il-prattika tad-deċiżjonijiet tat-taxxa

(73) Il-Kummissjoni bagħtet il-kummenti magħmula minn partijiet interessati dwar il-prattika tad-deċiżjonijiet tat-taxxa kif stabbilit fid-Deċiżjoni għall-Estensjoni tal-Proċedimenti lir-Renju Unit fis-7 ta' Diċembru 2016. Ir-rispons tar-Renju Unit għal dawk il-kummenti jista' jinġabar kif ġej: (1) il-kummenti magħmula mit-tliet destinatarji tad-deċiżjonijiet tat-taxxa jsostnu s-sottomissjonijiet li l-awtoritajiet tar-Renju Unit għamlu lill-Kummissjoni matul il-proċedura tal-investigazzjoni u jikkostitwixxu aktar evidenza li tappoġġja l-legalità tal-prattika tad-deċiżjonijiet tat-taxxa f'Ġibiltà u l-fatt li l-prattika ma tikkostitwixxix għajnuna mill-Istat; (2) il-Gvern ta' Ġibiltà wettaq rieżamijiet estensivi tal-165 deċiżjoni elenkati fid-Deċiżjoni għall-Estensjoni tal-Proċedimenti li, fl-opinjoni tar-Renju Unit, jikkonfermaw li l-ebda waħda mill-165 deċiżjoni ma eżentat lir-riċevitur minn taxxa li kieku kienet tkun dovuta lil Ġibiltà jew wasslet għal telf ta' dħul mit-taxxa għaliha; (3) ir-rieżamijiet li twettqu jikkonfermaw li l-ebda waħda mid-deċiżjonijiet elenkati fid-Deċiżjoni għall-Estensjoni tal-Proċedimenti ma hija selettiva, u għalhekk l-ebda waħda minnhom ma tikkostitwixxi għajnuna mill-Istat fuq dik il-bażi; (4) 14-il waħda mid-deċiżjonijiet elenkati fid-Deċiżjoni għall-Estensjoni tal-Proċedimenti kkonċernaw tranżazzjonijiet li qatt ma mmaterjalizzaw, u tliet deċiżjonijiet oħra kkonċernaw intaxxar tal-introjtu tal-impjegati u/jew benefiċċji in natura u l-ebda waħda minn dawn il-kategoriji ma tqajjem tħassib dwar għajnuna mill-Istat; (5) il-pożizzjoni espressa minn Ġibiltà li l-awtoritajiet tat-taxxa tagħha ma jgawdux diskrezzjoni wiesgħa meta joħorġu deċiżjonijiet, u li ma joħorġux deċiżjonijiet mingħajr ma jikkontrollaw jew jivvalutaw it-talbiet, hija korretta. Id-deċiżjonijiet ma jwasslux għal applikazzjoni selettiva tal-iskema tat-taxxa minħabba li dawn japplikaw biss il-liġi kif stabbilita fl-ATI tal-2010.

7. VALUTAZZJONI TAL-EŻENZJONI TAL-IMGĦAX PASSIV U TAL-INTROJTU MIR-ROYALTIES

(74) Fl-Ewwel Deċiżjoni tal-Ftuħ, il-Kummissjoni kkonkludiet fuq bażi preliminari li l-eżenzjoni mit-taxxa għall-imgħax passiv (self bejn il-kumpaniji) u l-introjtu mir-royalties ikkostitwiet għajnuna mill-Istat u esprimiet id-dubji tagħha dwar il-kompatibbiltà tagħha mas-suq intern.

(75) Mill-1 ta' Lulju 2013, l-introjtu mill-imgħax passiv kien taxxabbli (safejn l-imgħax riċevut jew riċevibbli minn kull kumpanija sors jeċċedi GBP 100 000 fis-sena). Sa mill-1 ta' Jannar 2014, l-imgħax mir-royalties (riċevut jew riċevibbli minn kumpanija rreġistrata f'Ġibiltà) kien suġġett għat-taxxa.

(76) L-iskop ta' din id-Deċiżjoni (skont it-Taqsima 7) huwa limitat għall-valutazzjoni tal-introjtu mill-imgħax passiv u mir-royalties riċevut jew riċevibbli bejn id-dħul fis-seħħ tal-ATI tal-2010 (l-1 ta' Jannar 2011) u t-30 ta' Ġunju 2013 (fir-rigward ta' imgħax) jew il-31 ta' Diċembru 2013 (fir-rigward tar-royalties) (25).

7.1. L-eżistenza tal-għajnuna

(77) Il-klassifikazzjoni ta' miżura nazzjonali bħala għajnuna mill-Istat, fis-sens tal-Artikolu 107(1) tat-Trattat, tirrikjedi li jkunu ssodisfati l-kundizzjonijiet li ġejjin. L-ewwel nett irid ikun hemm intervent mill-Istat jew permezz ta' riżorsi tal-Istat. It-tieni nett, dan l-intervent irid ikun jista' jaffettwa l-kummerċ bejn l-Istati Membri. It-tielet, irid jagħti vantaġġ selettiv lir-riċevitur. Ir-raba', irid ifixkel jew jhedded li jfixkel il-kompetizzjoni (26).

7.1.1. Riżorsi tal-Istat u imputabbiltà lill-Istat

(78) Sabiex tikkostitwixxi għajnuna mill-Istat, miżura trid tkun imputabbli lil Stat Membru u ffinanzjata permezz tar-riżorsi tal-Istat.

(79) Minħabba li l-eżenzjoni tirriżulta minn Att tal-Parlament ta' Ġibiltà, hija tista' titqies bħala imputabbli lil Ġibiltà,

(80) Fir-rigward tal-finanzjament tal-miżura permezz tar-riżorsi tal-Istat, il-Qorti tal-Ġustizzja sostniet b'mod konsistenti li miżura li biha l-awtoritajiet pubbliċi jagħtu lil ċerti impriżi eżenzjoni mit-taxxa li, għalkemm ma tinvolvix trasferiment pożittiv ta' riżorsi tal-Istat, tpoġġi lill-persuni li tapplika għalihom f'sitwazzjoni finanzjarja aktar favorevoli minn kontribwenti oħrajn, tikkostitwixxi għajnuna mill-Istat (27). Il-miżura tat-taxxa inkwistjoni tirriżulta f'li Ġibiltà tirrinunzja għal dħul mit-taxxa li kieku kienet tkun intitolata li tiġbor mingħand kumpaniji residenti f'Ġibiltà li jirċievu imgħax passiv jew introjtu mir-royalties. Billi tirrinunzja għal dak id-dħul, din il-miżura tat-taxxa tagħti lok għal telf ta' riżorsi tal-Istat fit-tifsira tal-Artikolu 107(1) tat-Trattat (28).

7.1.2. Vantaġġ

(81) Skont il-ġurisprudenza tal-Qrati tal-Unjoni, il-kunċett ta' għajnuna ma jkoprix biss il-benefiċċji pożittivi, iżda wkoll miżuri li, f'forom varji, jimmitigaw it-tariffi li normalment ikunu inklużi fil-baġit ta' intrapriża (29). Vantaġġ jista' jingħata permezz ta' tipi differenti ta' tnaqqis fil-piż tat-taxxa ta' kumpanija u, b'mod partikolari, permezz ta' tnaqqis fir-rata tat-taxxa applikabbli, fil-bażi taxxabbli jew fl-ammont ta' taxxa dovuta (30). Miżura li tinvolvi tnaqqis ta' taxxa jew imposta twassal għal vantaġġ għaliex tqiegħed lill-impriżi li tapplika għalihom f'pożizzjoni finanzjarja iktar favorevoli minn kontribwenti oħrajn u tirriżulta f'telf ta' introjtu għall-Istat (31).

(82) F'dan il-każ, il-miżura tikkontradixxi l-prinċipju ġenerali li t-taxxa fuq l-introjtu korporattiv tinġabar mill-persuni kollha taxxabbli li jirċievu introjtu derivat minn Ġibiltà jew li jseħħ fiha. Skont dak il-prinċipju, introjtu mill-imgħax passiv u mir-royalties normalment jaqa' fil-kamp ta' applikazzjoni tat-taxxa, suġġett għall-applikazzjoni tal-prinċipju tat-territorjalità. Fir-rigward tar-royalties, wieħed irid jinnota li l-prinċipju tat-territorjalità jqis li imgħax mir-royalties riċevut minn kumpanija f'Ġibiltà jseħħ f'Ġibiltà u huwa derivat minnha. Fir-rigward tal-introjtu minn imgħax passiv, l-applikabilità tat-taxxa għal dan l-introjtu skont is-sistema territorjali tiddependi fuq l-appikazzjoni tar-regola tas-“situs tas-self”, li hija bbażata fuq erba' kriterji kumulattivi (32) li jiffokaw fuq is-sors tal-introjtu. Għaldaqstant, f'numru ta' każijiet, introjtu minn imgħax passiv minn sors barrani jista', anke fin-nuqqas tal-eżenzjoni mit-taxxa kkontestata, ma jkunx suġġett għat-taxxa fuq l-introjtu f'Ġibiltà minħabba s-sistema territorjali. Madankollu, il-ħelsien mit-taxxa skont il-prinċipju tat-territorjalità mhuwiex awtomatiku u jeħtieġ li jitqiesu kriterji oħra minbarra s-sors tal-imgħax (pereżempju l-post tas-sigurtà tad-dejn) biex jiġi determinat jekk l-imgħax ikunx seħħ f'Ġibiltà jew ikunx derivat minnha skont ir-regola tas-“situs tas-self”,

(83) B'riżultat ta' dan, l-eżenzjoni tintroduċi mitigazzjoni ta' tariffa li kumpaniji li jibbenefikaw mill-eżenzjoni kieku jkollhom iħallsu. Dan iwassal għal vantaġġ minħabba li l-kumpaniji jiġu meħlusa minn spejjeż intrinsiċi għall-attivitajiet ekonomiċi tagħhom u għalhekk jitpoġġew f'pożizzjoni finanzjarja aktar favorevoli minn kontribwenti oħra (li jirċievu introjtu attiv).

7.1.3. Selettività

(84) Sabiex titqies bħala għajnuna mill-Istat fit-tifsira tal-Artikolu 107(1) tat-Trattat, il-miżura trid tinstab bħala selettiva fis-sens li tkun tiffavorixxi ċerti impriżi jew il-produzzjoni ta' ċerti oġġetti.

(85) Bħala rimarka preliminari, fir-rigward tal-kummenti magħmula minn Spanja dwar selettività reġjonali, wieħed irid josserva li, fl-Ewwel Deċiżjoni tal-Ftuħ, il-Kummissjoni ma esprimietx dubji rigward is-selettività reġjonali u qieset li l-qafas ta' referenza għall-valutazzjoni tal-eżenzjoni kien marbut esklussivament mat-territorju ġeografiku ta' Ġibiltà (33). Il-Kummissjoni ssostni l-fehma tagħha li l-eżenzjoni fuq l-imgħax passiv u l-introjtu mir-royalties ma tinvolvix selettività reġjonali. B'mod partikolari, it-tliet kriterji kumulattivi għall-awtonomija (awtonomija istituzzjonali, proċedurali u finanzjarja), kif imfassla mill-Qorti tal-Ġustizzja f'Azores (34) u f'Union General de Trabajadores de la Rioja (35), huma ssodisfati. Għaldaqstant, l-awtoritajiet ta' Ġibiltà huma meqjusa awtonomi biżżejjed mill-gvern ċentrali tar-Renju Unit u l-qafas ta' referenza għaldaqstant jikkorrispondi għal-limiti ġeografiċi tat-territorju ta' Ġibiltà (36).

(86) Sabiex tiġi stabbilita selettività materjali, hija l-ġurisprudenza stabbilita li, bħala l-ewwel pass, tiġi identifikata l-iskema ta' taxxa komuni jew normali applikabbli fil-ġuriżdizzjoni tat-taxxa rilevanti (“is-sistema ta' referenza”). It-tieni nett, irid ikun determinat jekk miżura partikolari tagħmilx differenza bejn operaturi ekonomiċi li, fid-dawl tal-objettivi intrinsiċi għas-sistema, huma f'sitwazzjoni fattwali u legali komparabbli. Jekk tagħmel dan, il-miżura titqies li tkun selettiva prima facie (37). Wara jrid ikun stabbilit, fit-tielet pass tat-test, jekk din is-selettività prima facie hix ġustifikata min-natura jew l-iskema ġenerali tas-sistema (ta' referenza) (38). Jekk miżura selettiva prima facie hija ġġustifikata bin-natura jew l-iskema ġenerali tas-sistema, din ma titqiesx bħala selettiva u għalhekk mhijiex fil-kamp ta' applikazzjoni tal-Artikolu 107(1) tat-Trattat.

(87) F'dan il-kuntest, huwa importanti wkoll li wieħed jinnota li sabiex miżura tat-taxxa tikkwalifika bħala selettiva, is-sistema tat-taxxa ma għandhiex għalfejn tkun imfassla b'tali mod li kumpaniji li jibbenefikaw minn vantaġġ selettiv ikunu, b'mod ġenerali, suġġetti għall-istess piż ta' taxxa bħal kumpaniji oħra, imma jibbenefikaw minn regoli ta' deroga, sabiex il-vantaġġ selettiv ikun id-differenza bejn il-piż normali tat-taxxa u dak li jkollhom iħallsu dawn il-kumpaniji (39).

(88) Fil-fatt, tali fehma ta' selettività tfisser li hija biss sistema tat-taxxa mfassla skont ċerta teknika regolatorja li tista' tikkwalifika bħala selettiva, u li regoli tat-taxxa nazzjonali li kienu mfassla b'mod differenti jevitaw il-kontroll tal-għajnuna mill-Istat, anke jekk dawn jipproduċu l-istess effetti fil-liġi jew fil-fatt. Dan imur kontra l-ġurisprudenza stabbilita, li tistabbilixxi li, meta ssir valutazzjoni ta' selettività, l-Artikolu 107(1) tat-Trattat ma jiddistingwix bejn miżuri b'referenza għall-kawżi jew għall-għanijiet tagħhom, imma minflok jiddefinihom f'relazzjoni mal-effetti tagħhom, u għalhekk b'mod indipendenti mit-tekniki użati (40).

7.1.3.1. Sistema ta' referenza

(89) Is-sistema ta' referenza tikkostitwixxi l-parametru ta' riferiment li bih tiġi vvalutata s-selettività ta' miżura. Din hija komposta minn sett ta' regoli konsistenti li ġeneralment japplikaw abbażi ta' kriterji oġġettivi għall-impriżi kollha li huma fil-kamp ta' applikazzjoni tagħha kif definit mill-objettiv tagħha. Tipikament, dawn ir-regoli ma jiddefinixxux biss il-kamp ta' applikazzjoni tas-sistema, iżda anke l-kundizzjonijiet skont liema tiġi tapplika s-sistema, id-drittijiet u l-obbligi tal-impriżi suġġetti għaliha u t-teknikalitajiet tal-funzjonament tas-sistema (41). Fil-każ tat-taxxi, is-sistema ta' referenza hija bbażata fuq elementi bħall-bażi tat-taxxa, il-persuni taxxabbli, l-avveniment taxxabbli u r-rati tat-taxxa (42).

(90) F'dan il-każ, is-sistema ta' referenza hija l-ATI tal-2010. It-titlu t-twil ta' dak l-Att jiddiskrivih bħala “Att li Jimponi Taxxa fuq l-Introjtu u li Jirregola l-Ġbir tagħha” (43). Fir-rigward tal-bażi taxxabbli għall-kumpaniji, it-Taqsima 16 tal-ATI tal-2010 tistipula li “ħlief f'każ li jkun stipulat b'mod ieħor aktar 'il quddiem, il-profitti jew qligħ valutabbli ta' kumpaniji għandhom ikunu l-ammont sħiħ tal-profitti jew qligħ tal-kumpanija għal kwalunkwe perjodu kontabilistiku ta' dak il-perjodu”. Bħala riżultat, suġġett għal kwalunkwe aġġustament 'il fuq jew 'l isfel kif stabbilit fl-ATI tal-2010, il-profitti kontabilistiċi jridu jikkostitwixxu l-bażi tal-valutazzjoni għall-kalkolu tat-taxxa fuq l-introjtu korporattiv f'Ġibiltà.

(91) Min-naħa l-oħra, kif evidenzjaw l-awtoritajiet tar-Renju Unit (44), huwa fil-loġika inerenti tas-sistema territorjali tat-taxxa f'Ġibiltà li l-introjtu kollu, kemm jekk attiv kif ukoll jekk passiv, b'sors barra minn Ġibiltà huwa barra mill-kamp ta' applikazzjoni tat-taxxa ta' Ġibiltà u jibqa' suġġett għat-taxxa fil-ġuriżdizzjoni fejn l-introjtu jkun seħħ jew minn fejn ikun derivat.

(92) Id-definizzjoni tas-sistema tat-taxxa fuq l-introjtu korporattiv ġenerali ta' Ġibiltà bħala “qafas ta' referenza” hija konsistenti mal-ġurisprudenza tal-Qorti, li sostniet b'mod konsistenti li, fil-każ ta' miżuri li jikkonċernaw id-determinazzjoni ta' obbligazjoni ta' taxxa fuq introjtu korporattiv, is-sistema ta' referenza li trid titqies hija s-sistema tat-taxxa fuq l-introjtu tal-Istat Membru inkwistjoni li tapplika għall-intrapriżi inġenerali, u mhux id-dispożizzjonijiet speċifiċi ta' dik is-sistema applikabbli biss għal ċerti kontribwenti jew ċerti tranżazzjonijiet. Pereżempju, f'World Duty Free, kawża li tikkonċerna r-regoli li jirregolaw l-investimenti f'ishma, il-Qorti sostniet il-pożizzjoni tal-Kummissjoni li s-sistema ta' referenza kienet is-sistema tat-taxxa fuq l-introjtu korporattiv Spanjola, u mhux ir-regoli speċifiċi li jirregolaw it-trattament tat-taxxa ta' dawk l-investimenti (45).

(93) Filwaqt li l-objettiv tal-ATI tal-2010 huwa li jinġabar dħul minn kontribwenti taxxabbli f'Ġibiltà (jiġifieri kontribwenti li jirċievu introjtu derivat minn Ġibiltà jew li seħħ fiha) (46), l-Iskeda 1 ta' dak l-Att ma inkludietx ċerti kategoriji ta' introjtu fil-kategoriji ta' introjtu taxxabbli f'Ġibiltà (47). Għaldaqstant, l-eżenzjoni tal-imgħax passiv u tal-introjtu fuq royalties ma rriżultatx minn deroga formali mis-sistema tat-taxxa, imma pjuttost min-nuqqas ta' inklużjoni ta' dan l-introjtu fil-kategoriji ta' introjtu li huma fil-kamp ta' applikazzjoni tas-sistema tat-taxxa ta' Ġibiltà (eżenzjoni impliċita).

7.1.3.2. Trattament tat-taxxa differenti ta' kumpaniji f'sitwazzjonijiet komparabbli

(94) Skont is-sistema territorjali tat-taxxa ġeneralment applikabbli f'Ġibiltà (48), introjtu biss li kien derivat minn Ġibiltà jew li jseħħ fiha huwa suġġett għal taxxa fuq l-introjtu korporattiv. L-ATI tal-2010, madankollu, mad-dħul fis-seħħ tiegħu stipula eżenzjoni awtomatika mit-taxxa fuq l-introjtu korporattiv għall-imgħax passiv minn self u l-introjtu mir-royalties, mingħajr konsiderazzjoni għall-elementi li ġeneralment huma rilevanti għad-determinazzjoni tal-kamp ta' applikazzjoni territorjali tat-taxxa f'Ġibiltà, skont il-prinċipju tat-territorjalità. F'dan ir-rigward, huwa partikolarment rilevanti li wieħed jinnota li, fin-nuqqas tal-eżenzjoni għall-introjtu mir-royalties, is-sistema territorjali tat-taxxa tqis l-introjtu mir-royalties riċevut minn kumpanija f'Ġibiltà bħala wieħed li dejjem iseħħ f'Ġibiltà u jkun derivat minnha (49). Rigward imgħax passiv, valutazzjoni każ b'każ tal-prinċipju tat-territorjalità tkun meħtieġa sabiex jiġi determinat il-post tal-attivitajiet li jwasslu għall-introjtu, u għalhekk l-eżistenza jew le ta' introjtu taxxabbli.

(95) Fl-Ewwel Deċiżjoni tal-Ftuħ, il-Kummissjoni sabet li l-eżenzjoni mit-taxxa fuq l-introjtu korporattiv għall-imgħax passiv u l-introjtu mir-royalties, meta tagħmel differenza bejn kumpaniji f'sitwazzjoni legali u fattwali komparabbli, jenħtieġ li titqies bħala selettiva prima facie fid-dawl tal-objettiv tal-ATI tal-2010, li hu li jintaxxa introjtu li jseħħ f'Ġibiltà jew li huwa derivat minnha.

(96) Il-Kummissjoni kompliet tinnota fl-Ewwel Deċiżjoni tal-Ftuħ li l-eżenzjoni kienet tidher li tiffavorixxi b'mod sinifikanti lil grupp ta' 529 kumpanija li rċevew imgħax passiv jew introjtu mir-royalties, b'mod partikolari imgħax minn kumpaniji oħra tal-istess grupp jew introjtu mir-royalties. Il-Kummissjoni nnutat ukoll li l-akbar parti tal-imgħax minn self riċevut minn kumpaniji f'Ġibiltà rriżultat minn self bejn il-kumpaniji mogħti lil entitajiet ta' gruppi barranin (50).

(97) F'każ bħal dan fejn il-miżura ma tirriżultax minn deroga formali mis-sistema tat-taxxa, il-Kummissjoni hija tal-opinjoni li, fil-valutazzjoni tas-selettività, huwa partikolarment rilevanti li jitqiesu l-effetti tal-miżura sabiex ikun valutat jekk il-miżura tiffavorixxix b'mod sinifikanti grupp partikolari ta' intrapriżi.

(98) Fir-rigward tar-royalties, l-analiżi tal-Kummissjoni tal-effetti tal-miżura (51) turi li din ibbenefikat biss 10 kumpaniji (minn 8 003 kumpanija attiva li joperaw f'Ġibiltà), kollha parti minn gruppi multinazzjonali. Barra minn dan, jidher li mill-anqas tmienja minnhom jappartjenu għal intrapriżi multinazzjonali kbar li joperaw madwar id-dinja. Min-naħa l-oħra, l-ebda kumpanija indipendenti ma rċeviet introjtu mir-royalties f'Ġibiltà.

(99) Rigward l-imgħax, l-informazzjoni pprovduta mill-awtoritajiet tar-Renju Unit turi li, mill-ammont totali tal-introjtu mill-imgħax fuq self bejn il-kumpaniji riċevut mill-kumpaniji f'Ġibiltà (GBP 1 400 miljun), 99,8 % ġejjin minn self mogħti lil (gruppi ta') kumpaniji barranin. Min-naħa l-oħra, żewġ kumpaniji biss ta' Ġibiltà, li jammontaw għal mhux aktar minn GBP 3 256 834 b'kollox (GBP 222 169 f'termini ta' taxxa mitlufa) (li jikkorrispondu għal 0,2 % tal-ammont totali ta' self bejn il-kumpaniji), ibbenefikaw minn imgħax minn sorsi domestiċi.

(100) Dawn iċ-ċifri juru li l-miżura kienet tiffavorixxi b'mod sinifikanti lil kumpaniji li jappartjenu għal gruppi multinazzjonali fdati b'ċerti funzjonijiet (l-għoti ta' self fi ħdan grupp u/jew id-dritt li jintużaw drittijiet ta' proprjetà intellettwali (IP)). B'mod partikolari, il-miżura bbenefikat lil (i) għadd żgħir ta' kumpaniji multinazzjonali, li bosta minnhom huma parti minn gruppi multinazzjonali kbar li joperaw madwar id-dinja (li jirċievu introjtu mir-royalties) u (ii) kumpaniji li huma parti minn gruppi multinazzjonali u li jipprovdu self lil kumpaniji barranin li huma parti mill-grupp tagħhom. Fid-dawl tal-objettiv tal-ATI tal-2010 (jiġifieri l-intaxxar ta' introjtu li jseħħ f'Ġibiltà jew huwa derivat minnha), dawn il-kumpaniji huma f'sitwazzjoni legali u fattwali simili bħall-kumpaniji l-oħra kollha f'Ġibiltà li jiġġeneraw introjtu li jseħħ f'Ġibiltà jew huwa derivat minnha (jew li jwettqu attivitajiet li jirrikjedu liċenzja skont il-liġi ta' Ġibiltà, bħas-settur bankarju, l-assigurazzjoni jew il-logħob tal-azzard).

(101) L-awtoritajiet tar-Renju Unit u Ġibiltà jqisu li l-eżenzjoni tikkostitwixxi miżura ġenerali applikata għall-kumpaniji kollha f'sitwazzjoni simili, irrispettivament mis-settur. Huma jkomplu jsostnu li l-fatt li huwa possibbli li wieħed jidentifika ċerti kumpaniji li jibbenefikaw minn regola tat-taxxa aktar minn oħrajn ma jagħmilx ir-regola selettiva fiha nnifisha. Ir-regola tkun selettiva biss jekk b'mod inerenti setgħet tibbenefika lil kategorija identifikabbli ta' kumpaniji. Fl-opinjoni tal-awtoritajiet tar-Renju Unit u ta' Ġibiltà, dan mhux il-każ bil-miżura inkwistjoni għax ma hemm l-ebda kumpanija oħra f'sitwazzjoni fattwali u legali simili f'Ġibiltà li għaliha ma tapplikax din l-eżenzjoni.

(102) Il-Kummissjoni tqis li d-dikjarazzjoni tar-Renju Unit li l-miżura prima facie tapplika għall-kumpaniji kollha, irrispettivamnt mis-settur jew l-attività tagħhom, hija irrilevanti għall-iskopijiet ta' valutazzjoni tas-selettività. Hija ġurisprudenza deċiża li l-fatt li l-għadd ta' intrapriżi li jistgħu jiddikjaraw intitolament skont miżura nazzjonali huwa kbir, jew li dawk l-intrapriżi jappartjenu għal diversi setturi ekonomiċi, mhuwiex biżżejjed biex jitfa' dubju fuq in-natura selettiva tal-miżura (52).

(103) Miżura li tagħmel differenza bejn intrapriżi li, fid-dawl tal-objettiv tas-sistema legali kkonċernata, jinsabu f'sitwazzjoni fattwali u legali komparabbli hija selettiva a priori. F'dan il-każ, ġie stabbilit li l-eżenzjoni mit-taxxa fuq l-introjtu korporattiv għall-imgħax passiv u l-introjtu mir-royalties primarjament tibbenefika lil gruppi multinazzjonali. Kif innutat fil-premessa 100, fid-dawl tal-objettiv tas-sistema tat-taxxa ta' referenza (l-ATI tal-2010), jiġifieri taxxa fuq l-introjtu li jseħħ f'Ġibiltà jew li huwa derivat minnha, gruppi multinazzjonali huma f'sitwazzjoni legali u fattwali simili għall-kumpaniji l-oħra kollha f'Ġibiltà li jiġġeneraw introjtu li jseħħ f'Ġibiltà jew li huwa derivat minnha. Għalhekk, l-eżenzjoni mit-taxxa fuq l-introjtu korporattiv għall-imgħax passiv u l-introjtu mir-royalties hija selettiva prima facie.

(104) Barra minn dan, wieħed irid jinnota li l-fatt li l-eżenzjoni tibbenefika l-aktar lil gruppi multinazzjonali mhuwiex konsegwenza każwali tal-iskema (53). L-eżenzjoni, f'ġuriżdizzjoni tat-taxxa żgħira bħal Ġibiltà, fejn ma tingħata l-ebda konsiderazzjoni għall-post fejn ikunu twettqu l-attivitajiet ta' R&Ż, min-natura stess tagħha offriet aktar opportunitajiet għal gruppi internazzjonali li, minħabba l-istruttura u d-daqs internazzjonali taħghom, faċilment jistgħu jċaqilqu assi intanġibbli u kapital (u mbagħad jagħtu self u/jew id-dritt tal-użu ta' drittijiet ta' proprjetà intellettwali) fil-grupp. Dawn is-sejbiet juru b'mod suffiċjenti li l-miżura kienet imfassla biex tattira jew tiffavorixxi gruppi ta' kumpaniji u b'mod partikolari gruppi multinazzjonali fdati b'ċerti attivitajiet (l-għoti ta' self fi ħdan grupp u/jew id-dritt li jintużaw drittijiet IP). Fuq dik il-bażi, il-Kummissjoni tikkonkludi li l-miżura hija prima facie selettiva minħabba li l-effetti tagħha, li ffavorixxew b'mod sinifikanti kategorija partikolari ta' kumpaniji, huma l-konsegwenza inevitabbli tat-tfassil tal-miżura.

7.1.3.3. Nuqqas ta' ġustifikazzjonijiet għall-miżura

(105) Miżura li prima facie hija selettiva tista' tkun ġustifikata min-natura jew l-iskema ġenerali tas-sistema tat-taxxa, jekk din tkun ġejja direttament mill-prinċipji intrinsiċi bażiċi jew ta' gwida jew jekk tkun ir-riżultat ta' mekkaniżmi inerenti meħtieġa għall-funzjonament u l-effettività tagħha. Dan jista' jkun il-każ għall-prinċipju tan-newtralità, l-objettiv tal-ottimizzazzjoni tal-irkupru tad-dejn fiskali jew il-maniġibbiltà amministrattiva.

(106) L-awtoritajiet tar-Renju Unit argumentaw li l-eżenzjoni hija l-konsegwenza loġika tal-prinċipju tat-territorjalità, li huwa bbażat fuq l-iskop li tiġi evitata t-taxxa doppja. F'dan ir-rigward, il-Kummissjoni tinnota li l-eżenzjoni għall-imgħax passiv u l-introjtu mir-royalties introdotta fl-ATI tal-2010 ma tistax titqies bħala applikazzjoni sempliċi tal-prinċipju tat-territorjalità. B'mod partikolari, kif diġà spjegat fit-Taqsima 7.1.3.2., wieħed irid jinnota li s-sistema territorjali tat-taxxa tqis li introjtu mir-royalties riċevut minn kumpanija f'Ġibiltà jseħħ f'Ġibiltà u jkun derivat minnha. Rigward l-imgħax, valutazzjoni każ b'każ tal-prinċipju tat-territorjalità hija meħtieġa sabiex jiġi determinat il-post tal-attivitajiet li jwasslu għall-introjtu, u għalhekk l-eżistenza jew le ta' introjtu taxxabbli. Għalhekk, l-eżenzjoni għall-imgħax passiv u l-introjtu mir-royalties, kif introdott fl-ATI tal-2010, ma tistax titqies li tirrifletti biss l-applikazzjoni tal-prinċipju tat-territorjalità.

(107) Barra minn dan, l-argument li l-applikazzjoni tal-prinċipju tat-territorjalità jistrieħ fuq il-ħtieġa ta' prevenzjoni ta' taxxa doppja ma jistax ikun sostnut minħabba li l-entità li tħallas (barranija) ġeneralment hija permessa li tnaqqas l-imgħax jew ir-royalties għal skopijiet ta' taxxa (54). Minbarra dan, fil-qafas tad-Direttiva tal-Kunsill 2003/49/KE (55) (id-Direttiva dwar l-Imgħax u r-Royalties), ċertu imgħax u pagamenti tar-royalties fi ħdan grupp huma eżentati minn taxxi f'ras il-għajn (fil-livell tal-entità barranija li tħallas) fuq il-bażi ta' regoli nazzjonali li jittrasponu d-Direttiva 2003/49/KE msemmija qabel fil-liġi domestika. Għaldaqstant, minħabba r-riskju limitat ta' taxxa doppja, miżura ta' eżenzjoni sħiħa u awtomatika hija sproporzjonata u l-prevenzjoni ta' taxxa doppja ma tistax tidher bħala ġustifikazzjoni aċċettabbli.

(108) Barra minn hekk, fil-kuntest tal-investigazzjoni formali, l-awtoritajiet tar-Renju Unit argumentaw ukoll li l-eżenzjoni tal-imgħax passiv u l-introjtu mir-royalties hija ġustifikata minn raġunijiet ta' maniġibbiltà amministrattiva, minħabba li d-dħul mit-taxxa ma jkunx biżżejjed biex jiġġustifika l-piż amministrattiv tal-infurzar tal-intaxxar tal-imgħax passiv u l-introjtu mir-royalties. Huma nnutaw f'dan ir-rigward li imgħax minn sorsi barranin ikun eżentat fi kwalunkwe każ skont il-prinċipju tat-territorjalità normali ta' Ġibiltà. Fir-rigward ta' imgħax u royalties minn sorsi f'Ġibiltà, huma jqisu li l-eżenzjoni mit-taxxa hija ġġustifikata mill-fatt li l-ispiża tal-ġbir teċċedi d-dħul mistenni.

(109) Il-Kummissjoni stiednet lill-awtoritajiet tar-Renju Unit biex isostnu, b'elementi konkreti, id-dikjarazzjoni li l-ispiża amministrattiva tal-infurzar tat-taxxa fuq l-introjtu korporattiv fuq l-imgħax passiv u l-introjtu mir-royalties fil-fatt hija akbar minn kull dħul li jirriżulta. Madankollu, l-awtoritajiet tar-Renju Unit ma ressqu l-ebda element konkret biex jissostanzjaw id-dikjarazzjoni tagħhom. Fin-nuqqas ta' evidenza, il-Kummissjoni ma tistax taċċetta d-dikjarazzjoni li l-eżenzjoni tal-imgħax passiv u tal-introjtu mir-royalties hija ġustifikata minn raġunijiet ta' maniġabbiltà ammnistrattiva.

7.1.3.4. Konklużjoni dwar is-selettività

(110) Fid-dawl tal-kunsiderazzjonijiet stabbiliti f'din it-taqsima, il-Kummissjoni tqis li l-miżura hija selettiva minħabba li tiffavorixxi b'mod sinifikanti sett partikolari ta' kumpaniji li jappartjenu għal gruppi multinazzjonali fdati b'ċerti funzjonijiet (l-għoti ta' self fi ħdan grupp jew id-dritt li jintużaw drittijiet tal-proprjetà intellettwali), meta mqabbla ma' kumpaniji oħra li huma f'sitwazzjoni fattwali u legali simili skont l-objettiv intrinsiku tal-ATI tal-2010.

7.1.4. Tfixkil potenzjali tal-kompetizzjoni u l-effett fuq il-kummerċ fl-Unjoni

(111) Skont l-Artikolu 107(1) tat-Trattat, sabiex tikkostitwixxi għajnuna mill-Istat, miżura trid tfixkel jew thedded li tfixkel il-kompetizzjoni, u jrid ikollha effett fuq il-kummerċ fl-Unjoni.

(112) Matul l-investigazzjoni, kien stabbilit li bosta mill-kumpaniji li bbenefikaw mill-eżenzjoni fuq l-imgħax passiv u l-introjtu mir-royalties jiffurmaw parti minn gruppi internazzjonali ta' kumpaniji attivi f'setturi fejn iseħħ il-kummerċ intra-Unjoni (56).

(113) Anke jekk il-kumpaniji f'Ġibiltà suġġetti għall-eżenzjoni ma kinux involuti fil-kummerċ direttament, il-Qorti tal-Ġustizzja sostniet li meta l-għajnuna tingħata lil intrapriża, u b'hekk issaħħaħ il-pożizzjoni tagħha meta mqabbla ma' kumpaniji oħra involuti f'kummerċ fl-Unjoni, il-miżura jenħtieġ li titqies bħala waħda li taffettwa l-kummerċ u li tfixkel il-kompetizzjoni (57).

(114) Barra minn dan, wieħed irid jinnota li l-eżenzjoni mit-taxxa fuq l-introjtu korporattiv għall-imgħax passiv u l-introjtu mir-royalties mhix relatata ma' xi investiment speċifiku u sempliċiment teħles lill-benefiċjarji minn spejjeż li normalment kien ikollhom iħallsu fin-negozju tagħhom ta' kuljum. Għalhekk, jekk jinsab li l-eżenzjoni tinvolvi għajnuna mill-Istat, hija tkun tinvolvi għajnuna għall-operat. Huwa aktar probabbli li għajnuna għall-operat tfixkel jew thedded li tfixkel il-kompetizzjoni minħabba li din ma tindirizzax nuqqas partikolari tas-suq, u mhijiex limitata fiż-żmien.

(115) L-awtoritajiet tar-Renju Unit u dawk ta' Ġibiltà argumentaw ukoll li kull għajnuna li tirriżulta mill-eżenzjoni għal royalties tkun de minimis u ma tkunx fil-kamp ta' applikazzjoni tar-regoli dwar l-għajnuna mill-Istat skont ir-Regolament (UE) Nru 1407/2013. Fil-kuntest tal-investigazzjoni formali, l-awtoritajiet tar-Renju Unit ġew mistiedna juru li ġew issodisfati l-kundizzjonijiet sabiex il-miżura titqies bħala de minimis u għalhekk bħala li mhijiex fil-kamp ta' applikazzjoni tar-regoli tal-għajnuna mill-Istat għall-kumpaniji kollha kkonċernati. Madankollu, l-informazzjoni pprovduta kienet tikkonċerna biss lil numru żgħir ta' kumpaniji u l-awtoritajiet tar-Renju Unit ma ssostanzjawx id-dikjarazzjoni tagħhom li l-kundizzjonijiet de minimis kienu se jkunu ssodisfati għall-benefiċjarji kollha tal-għajnuna. Għalhekk, il-Kummissjoni ma tistax taċċetta l-argument li l-eżenzjoni ma kienet se tinvolvi l-ebda għajnuna fuq il-bażi li l-vantaġġ miksub dejjem kien se jkun de minimis.

(116) Għaldaqstant, il-Kummissjoni tikkunsidra li l-miżura tfixkel jew thedded li tfixkel il-kompetizzjoni u li għandha effett fuq il-kummerċ fl-Unjoni.

7.1.5. Konklużjoni dwar l-eżistenza ta' għajnuna mill-Istat

(117) Minħabba li l-kundizzjonijiet kollha stabbiliti fl-Artikolu 107(1) tat-Trattat huma ssodisfati, il-Kummissjoni għalhekk tikkonkludi li l-iskema ta' eżenzjoni tal-imgħax passiv u tal-introjtu mir-royalties, kif kienet teżisti qabel id-dħul fis-seħħ tal-emenda rilevanti magħmula fl-2013, tikkostitwixxi għajnuna mill-Istat fis-sens ta' dak l-Artikolu.

7.2. In-natura ġdida ta' għajnuna tal-miżura

(118) Skont l-Artikolu 1(c) tar-Regolament Proċedurali, “għajnuna ġdida” tfisser kull għajnuna, jiġifieri, skemi ta' għajnuna u għajnuna individwali, li mhix għajnuna eżistenti, inkluż tibdiliet għal għajnuna eżistenti. “Għajnuna eżistenti” tirreferi għal għajnuna awtorizzata jew għajnuna li hija meqjusa bħala awtorizzata kif stabbilit fl-Artikolu 1(d) tar-Regolament Proċedurali.

(119) L-awtoritajiet tar-Renju Unit u ta' Ġibiltà jsostnu li jekk l-eżenzjoni għall-imgħax minn sorsi barranin tikkostitwixxi għajnuna mill-Istat, din tkun għajnuna eżistenti minħabba li l-istatus ta' dan l-imgħax taħt l-eżenzjoni jkun baqa' de facto l-istess bħal dak taħt il-leġiżlazzjoni preċedenti tal-1952 (bħala riżultat tal-prinċipju tat-territorjalità).

(120) F'dan ir-rigward, il-Kummissjoni tinnota li, skont is-sistema territorjali tat-taxxa, tkun trid titwettaq valutazzjoni każ b'każ tal-introjtu mill-imgħax sabiex ikun determinat jekk kienx hemm xi introjtu taxxabbli. Dan ma jwassalx għal eżenzjoni awtomatika tal-introjtu rilevanti. Għalhekk, l-eżenzjoni għal introjtu minn imgħax passiv (qabel l-1 ta' Lulju 2013), kif introdotta fl-ATI tal-2010, hija sostanzjalment differenti mit-trattament tat-taxxa tal-introjtu minn imgħax passiv qabel l-ATI tal-2010 u ma tistax titqies li jkollha l-istess effett bħalma kellha l-applikazzjoni tal-prinċipju tat-territorjalità.

(121) Barra minn dan, li kieku l-prinċipju tat-territorjalità jirriżulta effettivament fl-eżenzjoni ta' imgħax minn sors barrani, dan ma jkunx suffiċjenti biex wieħed jistabbilixxi n-natura ta' “għajnuna eżistenti” tal-miżura minħabba li l-eżenzjoni preċedenti ma kinitx limitata għal introjtu minn imgħax minn sorsi barranin (kienet tkopri imgħax minn sorsi barranin u domestiċi). Kull ġustifikazzjoni possibbli għall-eżenzjoni (u l-konformità tagħha mal-prinċipju tat-territorjalità) trid tkun ibbażata fuq raġunament li huwa applikabbli għall-introjtu mill-imgħax kollu, mhux fuq parti speċifika (imgħax minn sors barrani) minnu biss.

7.3. Il-kompatibbiltà tal-għajnuna mas-suq intern

(122) Għajnuna mill-Istat titqies kompatibbli mas-suq intern jekk tkun f'waħda mill-kategoriji elenkati fl-Artikolu 107(2) tat-Trattat (58) u tista' titqies kompatibbli mas-suq intern jekk tkun f'xi waħda mill-kategoriji elenkati fl-Artikolu 107(3) tat-Trattat (59). Madankollu, hu l-Istat Membru li jagħti l-għajnuna li jġorr l-oneru tal-provi li l-għajnuna mill-Istat mogħtija minnu hi kompatibbli mas-suq intern skont l-Artikoli 107(2) jew 107(3) tat-Trattat (60).

(123) Il-Kummissjoni tinnota li l-awtoritajiet tar-Renju Unit ma pprovdew l-ebda argument dwar għalfejn l-eżenzjoni mit-taxxa fuq l-introjtu korporattiv għall-imgħax passiv u għall-introjtu mir-royalties jenħtieġ li titqies bħala kompatibbli mas-suq intern. B'mod partikolari, ir-Renju Unit ma kkummentax fuq id-dubji espressi fl-Ewwel Deċiżjoni tal-Ftuħ fir-rigward tal-kompatibbiltà tal-miżura.

(124) Il-Kummissjoni stess ma identifikat l-ebda bażi possibbli għall-kompatibbiltà u tqis li l-ebda waħda mill-eċċezzjonijiet elenkati fl-Artikolu 107(2) jew (3) tat-Trattat ma tapplika, minħabba li l-miżura ma tidhirx li timmira li tikseb xi wieħed mill-objettivi elenkati f'dawk id-dispożizzjonijiet. Barra minn dan, minħabba li l-eżenzjoni mit-taxxa fuq l-introjtu korporattiv għall-imgħax passiv u l-introjtu mir-royalties mhix relatata ma' xi investiment speċifiku u sempliċiment tallevja lill-benefiċjarji minn spejjeż li normalment kien ikollhom iħallsu fin-negozju tagħhom ta' kuljum, din titqies li tinvolvi għajnuna għall-operat. Bħala regola ġenerali, għajnuna ta' dan it-tip normalment ma tistax titqies li tkun kompatibbli mas-suq intern skont l-Artikolu 107(3)(c) tat-Trattat minħabba li ma tiffaċilitax l-iżvilupp ta' ċerti attivitajiet jew ta' ċerti reġjuni ekonomiċi. Barra minn hekk, vantaġġi tat-taxxa f'dan il-każ mhumiex limitati fiż-żmien, fejn jonqsu jew huma proporzjonati għal dak li huwa meħtieġ sabiex ikun irmedjat nuqqas speċifiku tas-suq jew biex ikun issodisfat kwalunkwe objettiv ta' interess ġenerali fl-oqsma kkonċernati. Konsegwentement, il-miżura ma tistax titqies bħala kompatibbli mas-suq intern skont l-Artikolu 107(2) jew (3) tat-Trattat.

8. VALUTAZZJONI TAL-PRATTIKA TAD-DEĊIŻJONIJIET TAT-TAXXA F'ĠIBILTÀ

(125) Bħala kwistjoni preliminari, wieħed irid jiftakar li “fin-nuqqas ta' regoli tal-UE li jiggvernaw il-kwistjoni, dan huwa fil-kompetenza tal-Istati Membri jew ta' entitajiet intra Statali li għandhom awtonomija fiskali biex jagħżlu l-bażijiet tal-valutazzjoni u li jxerrdu l-piż tat-taxxa fuq is-setturi varji tal-produzzjoni u s-setturi ekonomiċi” (61). Fl-istess ħin, skont ġurisprudenza stabbilita, “l-eżerċizzju ta' setgħat riservati ma jistax jippermetti l-adozzjoni unilaterali ta' miżuri pprojbiti mit-Trattat” (62).

(126) B'mod partikolari, il-Kummissjoni ma titfax dubju dwar l-għoti ta' deċiżjonijiet tat-taxxa mill-amministrazzjonijiet tat-taxxa tal-Istati Membri. Hija tirrikonoxxi l-importanza ta' deċiżjonijiet bil-quddiem bħala għodda biex tingħata ċertezza legali lill-kontribwenti. Sakemm dawn ma jagħtux vantaġġ selettiv lil operaturi ekonomiċi speċifiċi, deċiżjonijiet tat-taxxa ma jqajmux kwistjonijiet skont il-liġi tal-Unjoni dwar l-għajnuna mill-Istat (63).

(127) Madankollu, fejn deċiżjoni tat-taxxa tapprova riżultat li ma jkunx jirrifletti b'mod affidabbli dak li jirriżulta mill-applikazzjoni normali tas-sistema tat-taxxa ordinarja, dik is-sentenza tista' tagħti vantaġġ selettiv lid-destinatarju, sa fejn dan it-trattament selettiv jirriżulta fi tnaqqis tal-obbligazzjonijiet tat-taxxa tad-destinatarju fl-Istat Membru meta mqabbel ma' kumpaniji f'sitwazzjoni legali u fattwali simili (64).

8.1. Introduzzjoni

(128) Fid-Deċiżjoni għall-Estensjoni tal-Proċedimenti, fir-rigward tal-165 deċiżjoni tat-taxxa mogħtija mill-awtoritajiet tat-taxxa ta' Ġibiltà bejn Jannar 2011 u Awwissu 2013, il-Kummissjoni kkonkludiet fuq bażi preliminari li d-deċiżjonijiet tat-taxxa kienu materjalment selettivi minħabba li l-awtoritajiet tat-taxxa ta' Ġibiltà ġeneralment ma wettqux valutazzjoni tajba tal-obbligi tat-taxxa tal-kumpaniji, u eżerċitaw is-setgħat diskrezzjonarji tagħhom. Il-Kummissjoni adottat ukoll il-fehma preliminari li, f'ċerti każijiet, l-awtoritajiet tat-taxxa ta' Ġibiltà kienu joħorġu deċiżjonijiet tat-taxxa li ma kinux konsistenti mad-dispożizzjonijiet tat-taxxa applikabbli (65).

(129) Bħala fehma preliminari, il-Kummissjoni qieset li, billi taw dawn id-deċiżjonijiet tat-taxxa biss lil ċerti kumpaniji multinazzjonali, għall-kuntrarju ta' kumpaniji oħra domestiċi li ma jitolbux deċiżjoni tat-taxxa, l-awtoritajiet tat-taxxa ttrattaw kumpaniji li kienu f'sitwazzjoni legali u fattwali simili b'mod differenti. Għaldaqstant, tqies li prima facie l-miżuri kienu selettivi. Barra minn dan, il-Kummissjoni ma identifikat l-ebda ġustifikazzjoni aċċettabbli li tirriżulta min-natura jew mill-iskema ġenerali tal-ATI tal-2010.

(130) Bħala parti mill-investigazzjoni formali, il-Kummissjoni analizzat id-dokumentazzjoni rilevanti pprovduta mill-awtoritajiet tar-Renju Unit rigward il-165 deċiżjoni li huma fil-kamp ta' applikazzjoni tal-investigazzjoni, sabiex jiġu identifikati prattiki diskrezzjonarji possibbli, applikazzjoni ħażina tar-regoli jew nuqqas ta' kontrolli xierqa dwar fejn l-attivitajiet twettqu effettivament. Id-dokumentazzjoni vvalutata mill-Kummissjoni kienet tinkludi dan li ġej: (1) il-165 deċiżjoni nfushom u l-applikazzjonijiet għal dawk id-deċiżjonijiet; (2) rapporti tal-awditjar ex post imwettqa mill-awtoritajiet ta' Ġibiltà fl-2015 fir-rigward tal-benefiċjarji kollha tal-165 eeċiżjoni. Dawn l-awditi (jew rieżamijiet) twettqu bil-ħsieb li jiġi vvalutat jekk ġietx applikata b'mod ħażin xi waħda mid-dispożizzjonijiet tal-ATI tal-2010. Ir-rapporti tal-awditjar jinkludu informazzjoni ta' sfond dwar il-kumpaniji kkonċernati u l-attivitajiet tagħhom, kif ukoll tibdil possibbli fl-organizzazzjoni, fl-attivitajiet u fil-funzjonijiet tagħhom li kienu seħħew minn meta ngħatat id-deċiżjoni, kif ukoll xi informazzjoni fattwali dwar l-attivitajiet tal-kumpaniji u valutazzjoni legali dwar jekk il-kumpaniji u/jew l-attivitajiet kinux taxxabbli skont l-ATI tal-2010. Il-kwistjoni prinċipali indirizzata mill-awditi kienet jekk kwalunkwe introjtu derivat mill-attivitajiet kienx jissodisfa l-kundizzjonijiet biex jitqies li seħħ f'Ġibiltà jew li hu derivat minnha. L-awditi kienu jiddependu fuq tiftix estensiv fid-dokumenti kollha ppreżentati mill-kumpaniji awditjati, risposti għal kwestjonarji, żjarat fuq il-post u laqgħat mal-kumpaniji jew mar-rappreżentanti tagħhom. Aktar informazzjoni finanzjarja dettaljata dwar il-25 kumpanija, inklużi kontijiet finanzjarji u għal xi wħud minnhom ġew ipprovduti wkoll kopji tar-rendikonti tat-taxxa tagħhom. (3) informazzjoni fattwali dwar il-165 kumpanija sabiex ikun valutat jekk l-allegazzjoni li dawn il-kumpaniji ma jwettqux attivitajiet f'Ġibiltà hix sostanzjata biżżejjed, inkluża informazzjoni dwar in-numru ta' persunal u diretturi, spejjeż personali, spejjeż ta' ammortizzazzjoni, spejjeż tal-operat oħra relatati ma' operazzjonijiet f'Ġibiltà u spejjeż tal-operat mhux relatati mal-attivitajiet f'Ġibiltà.

(131) Analiżi ta' dik l-informazzjoni ppermettiet lill-Kummissjoni tivvaluta jekk kumpaniji rilevanti ġġenerawx introjtu taxxabbli f'Ġibiltà skont is-sistema territorjali tat-taxxa u/jew jekk kinitx ingħatat jew ġiet implimentata xi deċiżjoni tat-taxxa b'mod li kien inkonsistenti mad-dispożizzjonijiet tat-taxxa applikabbli.

8.2. Id-deċiżjonijiet tat-taxxa li mhumiex problematiċi

(132) Fil-parti l-kbira tal-każijiet (160 mill-165 deċiżjoni li qed jiġu investigati), dik l-analiżi ma wrietx li d-deċiżjonijiet kienu ngħataw b'mod li kien inkonsistenti mar-regoli tat-taxxa ġenerali applikabbli. F'bosta każijiet, l-introjtu ġġenerat mill-kumpaniji inkwistjoni ma kienx jissodisfa r-rekwiżiti territorjali biex ikun taxxabbli f'Ġibiltà. B'mod partikolari, ir-rapporti tal-awditjar u d-dokumenti l-oħra pprovduti mill-awtoritajiet tar-Renju Unit urew li l-attivitajiet f'Ġibiltà tal-kumpaniji kienu limitati u b'mod ġenerali ma setgħux iwasslu lill-awtoritajiet tat-taxxa biex jikkonkludu li l-attivitajiet li ġġeneraw l-introjtu fil-fatt kienu seħħew f'Ġibiltà. Fi kliem ieħor, kien hemm evidenza biżżejjed li l-attivitajiet li wasslu għall-profitti ma seħħewx f'Ġibiltà. Diversi deċiżjonijiet ikkonfermaw in-nuqqas ta' ntaxxar ta' imgħax passiv, royalties u/jew dividendi li kien konsistenti mad-dispożizzjonijiet tat-taxxa applikabbli, minħabba li, fiż-żmien meta ngħataw id-deċiżjonijiet tat-taxxa, id-dispożizzjonijiet tat-taxxa applikabbli ma kinux jistipulaw l-intaxxar tar-royalties u tal-introjtu minn imgħax passiv. Kif muri fil-premessi 145 sa 147, ġew ipprovduti ġustifikazjzonijiet xierqa fir-rigward tal-każijiet l-oħra. Il-konklużjonijiet ta' hawn fuq huma spjegati mill-eżempji li ġejjin, li jirriflettu d-diversi kategoriji ta' attività kummerċjali (koperti mill-165 deċiżjoni tat-taxxa) identifikati fid-Deċiżjoni għall-Estensjoni tal-Proċedimenti (66).

(133) L-ewwel eżempju jirrigwarda deċiżjoni mogħtija lil kumpanija li tipprovdi servizzi ta' maniġment u konsulenza lil lukandi u każinos fl-Afrika. Ir-rapport tal-awditjar ikkonkluda li s-servizzi ġew ipprovduti fl-Afrika minn persunal impjegat mill-kumpanija fl-Afrika. L-awditu wera li l-kumpanija ma wettqet l-ebda attività kummerċjali f'Ġibiltà jew minn Ġibiltà. L-attività tal-kumpanija f'Ġibiltà kienet limitata għal appoġġ amministrattiv bażiku pprovdut minn membru tal-persunal wieħed fir-rwol ta' segretarju amministrattiv, mingħajr ma twettqet l-ebda attività sinifikanti f'Ġibiltà. Instab li dawn ix-xogħlijiet segretarjali bażiċi ma kinux attivitajiet li jiġġeneraw l-introjtu f'Ġibiltà. Dan kien ikkonfermat minn żjara fuq il-post fil-bini tal-kumpanija f'Ġibiltà, li nstab li kien jikkonsisti f'uffiċċju mfassal esklussivament biex jilqa' laqgħat tal-bord. Sorveljanza tal-bini fi ġranet oħra mill-awtoritajiet tat-taxxa wriet li l-bini ma kien jintuża għall-ebda skop ieħor. Fuq dik il-bażi, ir-rapport ikkonkluda li l-kumpanija kienet barra mill-kamp ta' applikazzjoni tat-taxxa f'Ġibiltà minħabba l-fatt li l-ebda introjtu ma kien seħħ f'Ġibiltà jew ġie derivat minnha (għax il-kumpanija ma wettqet l-ebda attività li tiġġenera l-introjtu f'Ġibiltà).

(134) Fit-tieni eżempju, deċiżjoni ngħatat lil kumpanija li tipprovdi servizzi ta' senserija għal bastimenti lil klijenti f'isem proprjetarji ta' bastimenti. L-awditu kkonferma li s-servizzi twettqu fi jew mid-diversi postijiet tal-grupp f'Londra, Singapor, l-Awstralja jew Monaco, mingħajr ma seħħet ebda attività li tiġġenera l-introjtu f'Ġibiltà L-awditu ma sab l-ebda evidenza li tindika li l-kumpanija kienet wettqet xi attività f'Ġibiltà. Fuq dik il-bażi, ir-rapport tal-awditjar ikkunsidra li l-kumpanija ma kellhiex preżenza jew stabbiliment permanenti f'Ġibiltà apparti s-server tagħha. Għaldaqstant, huwa kkonkluda li l-kumpanija kienet barra mill-kamp ta' applikazzjoni tat-taxxa f'Ġibiltà minħabba l-fatt li l-ebda introjtu ma kien seħħ f'Ġibiltà jew ġie derivat minnha (għax il-kumpanija ma wettqet l-ebda attività li tiġġenera l-introjtu f'Ġibiltà).

(135) It-tielet eżempju jirrigwarda deċiżjoni mogħtija lil kumpanija li tipprovdi servizzi amministrattivi u ta' appoġġ lil kumpanija relatata fil-Lussemburgu. Is-servizzi twettqu minn tnejn mid-diretturi tagħha residenti f'Ġibiltà. Il-kumpanija kellha wkoll self mogħti lil diversi kumpaniji tal-grupp li prinċipalment jinsabu f'Ġibiltà. It-titoli u l-kollateral għal dan is-self kienu jinsabu barra minn Ġibiltà (67). Ir-rieżami investigattiv imwettaq fl-2015 ikkonkluda li l-kumpanija kellha preżenza fiżika f'Ġibiltà permezz ta' servizzi ta' maniġment professjonali mwettqa mid-diretturi residenti tagħha, li jieħdu deċiżjonijiet maniġerjali. Sat-30 ta' Ġunju 2013, il-kumpanija kienet intaxxata fuq introjtu li jirriżulta minn servizzi amministrattivi u ta' appoġġ biss, minħabba li l-imgħax fuq self bejn il-kumpaniji ma kienx taxxabbli f'Ġibiltà (68) (f'konformità mal-eżenzjoni fuq imgħax passiv skont l-ATI tal-2010). Sa mill-1 ta' Lulju 2013, il-kumpanija hija suġġetta għal taxxa fuq l-introjtu mill-imgħax ukoll (Klassi 1 A, Tabella C tal-Iskeda 1 tal-ATI tal-2010) b'riżultat tal-emenda li daħħlet l-imgħax fuq self bejn il-kumpaniji fil-kamp ta' applikazzjoni tat-taxxa fl-ATI tal-2010. Il-kumpanija ilha mill-1 ta' Lulju 2013 li rregolarizzat ruħha għall-iskopijiet kollha tat-taxxa f'Ġibiltà.

(136) Bħala r-raba' eżempju, deċiżjoni ngħatat lil kumpanija li, skont ftehim ta' intrapriża konġunta, daħlet f'kuntratt ma' partijiet terzi stabbiliti barra minn Ġibiltà għall-forniment ta' reklamar, marketing u servizzi promozzjonali relatati ma' attivitajiet ta' remote gaming, inkluż l-għarfien u l-iżvilupp tal-marka. Il-kumpanija rċeviet sehem mid-dħul iġġenerat mill-operat ta' negozju ta' remote gaming imwettaq f'Malta mill-kontroparti fil-ftehim ta' intrapriża konġunta. Ir-rieżami, li inkluda żjara fuq il-post u investigazzjoni mobbli magħmula mill-uffiċjali tat-taxxa ta' Ġibiltà fis-setturi tan-negozju finanzjarju, dak bankarju u tal-uffiċċji f'Ġibiltà, uriet li l-kumpanija ma kellhiex preżenza fiżika jew stabbiliment permanenti f'Ġibiltà u li d-diretturi korporattivi tagħha ma wettqu l-ebda attività li tiġġenera l-introjtu f'Ġibiltà jew minn Ġibiltà. Ir-rapport ikkonkluda li l-kumpanija kienet barra mill-kamp ta' applikazzjoni tat-taxxa minħabba l-fatt li l-ebda introjtu ma kien seħħ f'Ġibiltà jew ġie derivat minnha. Id-deċiżjoni kienet revokata mill-awtoritajiet tat-taxxa ta' Ġibiltà fis-17 ta' Lulju 2015 minħabba li r-rappreżentanti tal-kumpanija kkonfermaw matul laqgħa fuq il-post li ma kien għad kellhom l-ebda relazzjoni mal-kumpanija.

(137) Fil-ħames eżempju, ingħatat deċiżjoni lil kumpanija attiva fil-ksib ta' prodotti tal-petroleum direttament minn raffineriji fl-Asja u fil-ħżin, it-trasportazzjoni u l-kunsinna sussegwenti ta' dawk il-prodotti mit-terminali tal-ħżin tal-kumpanija li jinsabu fl-Asja lil klijenti fl-Italja, fil-Greċja, f'Iżrael u fit-Turkija. Ir-rieżami wera li l-kumpanija ma kellha l-ebda preżenza fiżika jew stabbiliment permanenti f'Ġibiltà, u li d-direttur uniku tagħha ma kienx wettaq attivitajiet li jiġġeneraw introjtu f'Ġibiltà jew minn Ġibiltà. Ir-rieżami sab ukoll li, kif muri mill-websajt tal-grupp li l-kumpanija kienet parti minnu, l-attività kummerċjali twettqet f'diversi postijiet ġeografiċi permezz ta' uffiċċji f'Hong Kong, ir-Renju Unit, Dubai, l-Oman u l-Afganistan. Fuq dik il-bażi, ir-rieżami kkonkluda li l-kumpanija kienet barra mill-kamp ta' applikazzjoni tat-taxxa skont it-Taqsima 11 tal-ATI tal-2010 minħabba l-fatt li l-ebda introjtu ma kien seħħ f'Ġibiltà jew ġie derivat minnha.

(138) Fis-sitt eżempju, deċiżjoni ngħatat lil kumpanija li twettaq kummerċ fi prodotti mediċi mhux farmaċewtiċi u relatati mas-saħħa mill-Korea t'Isfel lejn il-Ġermanja. L-awditu wera li d-deċiżjonijiet ta' maniġment u kummerċjali kienu ġew delegati barra mill-kumpanija lil persuna residenti fin-Namibja. L-awditu wera wkoll li d-direttur uniku tal-kumpanija li jirrisjedi f'Ġibiltà pprovda servizzi ta' konsulenza ġenerali lill-kumpanija u ma kienx involut b'mod attiv fl-attivitajiet kummerċjali ta' kuljum imwettqa mill-kumpanija. Ma setgħet tkun identifikata l-ebda preżenza fiżika f'Ġibiltà wara li saret żjara fuq il-post, laqgħa mal-kumpanija, risposti għal mistoqsijiet bil-miktub addizzjonali u kontrolli sistematiċi mwettqa fuq l-Internet. Ir-rieżami investigattiv qies li l-kumpanija ma kinitx tagħti servizz f'Ġibiltà jew minn Ġibiltà u għalhekk ikkonkluda li l-kumpanija ma kellha l-ebda sors ta' introjtu li jseħħ f'Ġibiltà jew li huwa derivat minnha.

(139) Fis-seba' eżempju, il-kumpanija wettqet operat ta' logħob fuq l-Internet permezz ta' sit web. L-introjtu tal-kumpanija kien jinkludi ħlasijiet riċevuti minn utenti finali għal karatteristiċi u drittijiet mhux bażiċi, kummissjonijiet riċevuti minn negozju ta' mħatri b'liċenzja lil fornituri terzi u l-bejgħ ta' prodotti relatati mal-logħob. Analiżi tal-informazzjoni disponibbli wriet li, sal-1 ta' Jannar 2014, l-attivitajiet kollha twettqu barra minn Ġibiltà. B'mod partikolari, l-iżvilupp ta' softwer kien imwettaq mis-sussidjarja tal-kumpanija fi Stat Membru ieħor, filwaqt li l-host server kien jinsab fl-Iżvizzera. Il-funzjoni ta' servizzi lill-konsumatur kienet titwettaq minn tliet individwi freelance fi Stat Membru ieħor u f'pajjiż terz. Il-miżati tar-reġistrazzjoni kienu pproċessati fin-Netherlands. F'dan il-kuntest, ir-rieżami investigattiv qies li l-kumpanija ma kinitx taxxabbli fuq introjtu iġġenerat sal-1 ta' Jannar 2014 (69). Mit-2 ta' Jannar 2014, il-kumpanija kellha preżenza fiżika f'Ġibiltà, u għandha introjtu li jseħħ f'Ġibiltà u huwa derivat minnha, tippreżenta d-dikjarazzjonijiet sħaħ u kompluti tal-introjtu tagħha u hija regolarizzata b'mod sħiħ għall-iskopijiet kollha tat-taxxa f'Ġibiltà. Id-deċiżjoni tat-taxxa kienet revokata f'Jannar 2014.

(140) Fit-tmien eżempju, l-awditu kkonferma li l-kumpanija wettqet kummerċ f'kimiki agrikoli mill-Ungerija, il-Belġju u Iżrael lil klijenti fl-Eks-Repubblika Jugoslava tal-Maċedonja, il-Bożnija-Ħerzegovina, u s-Slovakkja. Wara li eżamina d-dokumenti kollha ppreżentati mill-kumpanija kif ukoll informazzjoni addizzjonali pprovduta mill-kumpanija bil-miktub u fil-kuntest ta' laqgħa mar-rappreżentanti tal-kumpanija (u fuq il-bażi ta' funzjonijiet investigattivi oħra), l-awditu sab li ma kienet isseħħ l-ebda attività li tiġġenera introjtu f'Ġibiltà (fin-nuqqas ta' servizzi mogħtija f'Ġibiltà jew minn Ġibiltà jew kwalunkwe attività mwettqa f'Ġibiltà jew minn Ġibiltà) u għalhekk ikkonkluda li l-kumpanija kienet barra mill-kamp ta' applikazzjoni tat-taxxa skont it-Taqsima 11 tal-ATI tal-2010.

(141) Id-disa' u l-aħħar eżempju jirrelata ma' deċiżjoni mogħtija lil kumpanija li tinnoleġġja jott lussuż (irreġistrat fir-Renju Unit) fil-Gżejjer Verġni Brittaniċi. In-negozju kellu websajt li kien juri li n-noleġġ kien iseħħ fil-Karibew. Ir-rieżami tal-awtoritajiet tat-taxxa ta' Ġibiltà wera li l-kumpanija ma wettqet l-ebda kummerċ f'Ġibiltà u ma kellha l-ebda preżenza fiżika jew stabbiliment permanenti f'Ġibiltà. Għaldaqstant ikkonkludiet li ma kien hemm l-ebda attività li tiġġenera introjtu li għaliha l-kumpanija kellha l-obbligu tat-taxxa skont il-prinċipju tat-territorjalità. Id-deċiżjoni skadiet f'Ottubru 2015 għax il-kumpanija kienet tneħħiet mir-Reġistru tal-Kumpaniji mir-Reġistratur tal-Kumpaniji f'Ġibiltà.

(142) Dawn id-disa' eżempji huma biss illustrattivi. Il-Kummissjoni vvalutat l-informazzjoni u d-dokumenti disponibbli f'relazzjoni mal-160 deċiżjoni biex tiżgura li d-deċiżjonijiet ngħataw f'konformità mar-regoli tat-taxxa applikabbli f'Ġibiltà u li l-attivitajiet imwettqa mill-kumpaniji inkwistjoni kienu jirriflettu b'mod ġust l-attivitajiet deskritti fit-talba għal deċiżjoni.

(143) Minn dawk il-160 deċiżjoni tat-taxxa, 98 attwalment kienu jirrigwardaw il-prinċipju tat-territorjalità (u r-rieżamijiet magħmula mill-awtoritajiet tat-taxxa ta' Ġibiltà sabu li ma kienet titwettaq l-ebda attività li tiġġenera introjtu f'Ġibiltà). Għaldaqstant, id-dħul iġġenerat mill-kumpaniji kkonċernati fi kwalunkwe każ ma kienx fil-kamp ta' applikazzjoni tas-sistema territorjali tat-taxxa f'Ġibiltà.

(144) F'34 każ, id-destinatarji kienu qed jirċiev